Бензема топ ҳужумчими?\n17:01 / 06.01.2018\nЎтган йилнинг октябрида худди шу ишни англиялик футбол эксперти, собиқ ҳужумчи Гари Линекер қилганди. "Менимча, Бенземага ҳаддан ортиқ юқори баҳо бериб юборилган" - деганди у - ""Реал"дек кучли жамоа сафида ҳар икки ўйинда бир гол уриш у қадар катта иш эмас. Эътироф этиш мумкин, аммо қарсак чалишга арзимайди". Линекернинг бу сўзлари Бензема ҳақидаги футбол оламидаги, айниқса, журналистлар ва мухлислар орасидаги умумий фикрлардан у қадар фарқ қилмаса-да, катта резонанс берди. Чунки Бенземанинг атрофидаги футболчилар ва жуда кўп мутахассислар Линекердан бутунлай ўзгача фикрларни айтиб келадилар.\n"У чемпионатдаги энг яхши ҳужумчи ва дунёдаги энг яхшилардан бири" - деганди Криштиану Роналду. Бенземанинг яна бир жамоадоши Марселонинг фикрини ўқиб кўринг: "Бизнинг ҳимоямиз Бенземадан бошланади, у биз ҳимоячиларнинг ишини осонлаштиради. Рақиб футболчилари жарима майдони яқинига келганда, уларда ҳужум қилишга куч ҳам қолмаган бўлади"\n"У ҳеч қачон Криштиану каби бир йилда 60 гол урмайди. Аммо унинг жамоадошлари билан бирга ўйини ва жамоага керакли йўналишда ҳаракатланиши ажойиб" - бу Зиданнинг гапи. Холислик учун, франциялик мураббийнинг ҳали Бенземага устоз бўлмасидан олдинги фикри олинди.\nПако Айестаран ҳеч қачон Бензема билан бирга ишламаган, у ҳам франциялик ҳужумчининг устунликларини осонлик билан пайқади.\n"Реал" доим Бензема майдонда эканида яхшироқ ўйнайди. У тўпни жуда яхши ушлаб тура олади, ҳужумдаги ҳар учала зонада ҳам қачон ва қандай очилишни зўр ҳис қилади. У тўпнинг у жамоадан бунисига ўтиш жараёнида беназир, шунингдек, майдоннинг ҳар бир қисмида сон бўйича устунлик ярата олади" - деб Бенземанинг ўйинидан завқ олишини яширмайда Пако.\nБенземанинг савиясидаги баҳслар шунчаки Линекернинг ақлли испанлар билан қарама қаршилиги эмас, бу янада каттароқ, футболга бўлган икки хил - мухлисона ва профессионал қарашлар ўртасидаги зиддиятдир. Бенземанинг танқидчиларга қўйидаги жавоби масалани кўпроқ ойдинлаштиради.\n"Ҳаммаси сизнинг футболни қандай томоша қилишингизга боғлиқ" - деганди у, - "мен учун футбол фақат голлардан иборат эмас. Ҳужумчи жамоавий ўйинда иштирок этиши, жамоадошлари учун очиқ зоналар вужудга келтириши, узатмалар амалга ошириши ҳам керак. Биламан, мени доим уришим керак бўлганидан камроқ гол уришда айблашади - тўғри, менга гол уриш ёқади, бунга интиламан, аммо биринчи навбатда жамоага келтирадиган фойдам ҳақида қайғураман. Энг муҳими шу. Замонавий ҳужумчи жамоасига голлардан кўра кўпроқ нарсани бера олиши лозим"\nБенземанинг бу сўзлари, яъни замонавий ҳужумчи атамасига урғу бериши, албатта, 80-йилларда қолиб кетган Линекерга қаратилмаганди, аммо бу ҳолатга жуда зўр тушади. Линекер айнан ўша эски футболдаги типик эгоист ҳужумчи образига жуда мос келади. Тактик жиҳатдан бу ҳолат қўйидагича изоҳланади - эгоист ҳужумчи тўп билан ҳам, тўпсиз ҳолда ҳам жамоасини бир киши кам ҳолатда қолдиради, доим жарима майдони яқинида жойлашган ҳолда ўз вазиятини кутади ва жамоаси камроқ вазият яратган тақдирда ҳам ўша вазиятларнинг энг кўпига эга бўлади. Албатта, голлари сони ҳам кўпроқ бўлади.\nБундай ҳужумчиларни фақат голлари сони бўйича баҳолаш мантиқан тўғри. Лекин тан олиш керак, ундай ҳужумчиларнинг даври ўтди. Демак, ҳужумчини баҳолаш критерияларини ҳам ўзгартириш вақти келди. Мухлислар учун ҳам.\n("Манчестер Юнайтед" билан боғлиқ каттароқ мисол келтирамиз, унгача, шунчаки Иброҳимович ва Лукаку ўртасидаги фарқни айтиб ўтиш мумкин. Албатта, Златанни ўша эски "тўққизлик"ларга қиёслаб бўлмайди, аммо ёши ўтиб, бироз кам ҳаракатлана бошлагач, ўтган мавсумда айнан эгоист ҳужумчи услубида тўп сурганди. Мавсумнинг шу даврида у 17 гол урган ва бу "МЮ" киритган голларининг қарийб ярмини ташкил қиларди. Кейинги ўриндаги голеадор ҳисобида 5 гол бўлган холос. Бир қараганда, Златан ўз голлари билан жамоани елкасида олиб юргандек туюлади, аммо швециялик ҳужумчининг айнан эгоист ролда экани яратилаётган вазиятларнинг аксарият қисмига эга чиқишига сабаб бўларди. Умумий ҳисобда жамоа жуда кам гол урганди.\nЛукаку билан "Манчестер" ўтган йилги шу вақтга нисбатан деярли икки баробар кўп гол урди. Лукакунинг голлари сони эса, Златанникидан 2 тага кам. Голли узатмалар Лукакуда 5 та, Златанда 1 та эди. Златан "МЮ"нинг 49 фоиз голларини урган бўлса, Лукакунинг голлари 25 фоиз ҳам чиқмайди. Аммо Лукаку билан "МЮ" ўйини кучайди, гол уриш осонлашди, Масалан, ҳозирда кейинги тўпурарлар - Лингард 11, Рэшфорд 10, Марсиял 9 гол уришга улгурдилар)\nМисол учун Раулга ҳам, худди Линекер каби янги типдаги ҳужумчилар ёқмаслиги мумкин, аммо у янги трендни пайқай оладиган даражада ақлли. У бу масалани жуда нозик тушунтириб бера олганди:\n"Ҳозирги футболда ажойиб ҳужумчилар анъанавий "тўққизлик" бўла олмайдилар. Албатта бу менга ёқмайди. Футбол ўзгарди. Менинг ёшлигимда ҳамма гол уришни орзу қиларди. Ҳозирги ҳужумчилар қайсидир маънода орқароққа кўпроқ қайтишга уринадилар. Ўйиндаги энг муҳим жиҳат нима қилиб бўлса ҳам, гол уриш эмас, жамоавий ўйин, шериклар билан боғламлар бўлиб қолади. Олдинда туриб олиб, яратилаётган вазиятларни голга айлантириш билан васифа чекланмаяпти, мураббийлар ҳужумчидан ўйиннинг ҳар бир жараёнида иштирок этишни талаб қилмоқдалар. Бензема - биз билган анъанавий тўққизлик эмас"\nБенземанинг мухлисига айланиш ва уни борича қабул қилиш учун бизга эгоист ҳужумчиларнинг футбол оламида тутган ўрни ҳалақит беради. Албатта, ҳар қандай ҳолатда, кўп гол урадиган ҳужумчиларни ҳеч ким танқид қила олмайди. Голлар ҳар қандай танқидларга энг муносиб жавобдир. Жуда кўп гол урадиган ҳужумчининг жамоа ўйинига салбий таъсир кўрсатиши (Златан мисолида, масалан) доимо қабул қилинавермайди ва кулги остига олинади. Қандайдир бахонага ўхшаб қолади. Бундай ҳолатда гол ура олмайдиган Бенземанинг "Реал" ўйинини яхшироқ қилаётгани ҳақидаги гапларни қабул қилишингиз қийин, албатта.\nРуд ван Нистелрой - бу мавзуни очиш учун энг аниқ ўрнак. У ўз даврининг энг самарали ҳужумчилардан бири бўлган. Аммо унинг таркибда бўлиши жамоа ўйинига ва натижаларига салбий таъсир кўрсатганининг исботи ва ўша даврда у билан ишлаганларнинг эътирофлари ҳам бор қўлимизда.\n"Олд Траффорд"даги 5 йилда Руд 219 ўйинда майдонга тушди ва 150 гол урди. Аммо бу мавсумлар сарф ва натижа ўлчови бўйича Алекс Фергюсон фаолиятидаги энг ёмон давр эди - жамоа беш йилда атиги бир марта Англия чемпиони бўлди. Нистелройни сотган Фергюсон кейинги беш йилда 4 чемпионлик ва бир марта Чемпионлар Лигасини ютди. Камроқ пул сарфлаган бўлса ҳам.\nБуни фақат Нистелрой билан боғлашимиз сизга ғалати туюлар ва бир қатор қарши аргументларни айтишингизга сабаб бўлар, аммо Сэр Алекснинг ўзи бу муаммони тилга олган:\n"Баъзида Руд ҳаддан ташқари худбин" - деганди Фергюсон, 2002 йилда - "албатта, агар у худбин бўлмаганида бир мавсумда 36 гол ура олмасди. Аммо у доим тўпдан ажралиш учун ноқулай вақтни танлайди - бу ҳақида у билан гаплашдим. Руд агар гол урмасам, жамоага фойда келтира олмайман, деб ҳисоблайди. Гол ура олмаса, жаҳли чиқади. Аммо у ҳали ёш, керакли йўналишларда ўсиши ва ростан ҳам ажойиб ҳужумчи бўлиб етишиши мумкин"\nҚизиқ, бир мавсумда 36 гол уриш Фергюсонга бир ҳужумчини ажойиб деб ҳисоблаши учун етарли эмас экан. Мураббий учун голлар сони жамоага келтираётган фойдасини ўлчашда у қадар аҳамиятли эмас экан. Эътибор беринг, Фергюсоннинг бу танқидий фикрлари Нистелрой жамоадан кетганида эмас, ҳали жамоада эканида айтилган. Яъни, кимнидир оқлаш ёки қанақадир танқидлардан ҳимояланиш учун, матбуот учун айтилган гаплар эмас.\nВан Нистелрой Фергюсон урғу берган оддий ҳақиқатларни тушуниб етмади ва оқибатда ажойиб ҳужумчи бўлиб етишмади. "У ажойиб тўпурар бўлгандир, аммо ҳеч қачон ҳақиқий топ футболчи бўлмади" - деб ёзганди шотландиялик мураббий ўз автобиографиясида.\nВан Нистелройнинг "худбинлиги" жамоа ўйинига шу қадар салбий таъсир кўрсатганини 2006/07 мавсум сўнгидаги Фергюсоннинг интервьюси ҳам исботлайди. Ўша мавсумдан кейин жамоани тарк этган Рой Кин ва Руд ван Нистелройларга изоҳ берар экан, мураббий Ройнинг кетиши билан боғлиқ қарорни қабул қилиш осон бўлмаганини, унинг жамоадаги аҳамияти жуда катта бўлганини тан олар экан, Ван Нистелройдан воз кечиш табиий ҳол сифатида юзага келганини ва умуман муҳим қарор деб ҳисобламаганини айтганди. Бу сўзларда мураббийнинг ҳужумчидан хафсаласи буткул пир бўлгани сезилиб турарди.\nФергюсоннинг баҳоси - бироз дангал, аммо анча обьектив таҳлил хулосаси. "Рудни Луи Саа учун қурбон қилишди. Саа у қадар катта тўпурар эмасди, аммо жуда кўп қора ишларни қилар, ҳар бир тўп учун курашар, ҳужумни тезлаштирар ва очилган зоналарда доим пайдо бўларди. Руд мен бирга ўйнаган ҳужумчилар ичида энг зўрларидан бири, аммо ҳозир баҳо берсак, унинг кетиши жамоа ўйинига ижобий таъсир ўтказганди" - деб эслайди Гари Невилл.\nИкки хил ҳужумчининг фарқини шундай тушунтириш мақсадга мувофиқ: Нистелрой "гол уриш мумкин бўлган ҳар қандай зоналар"га очилиб, тўпни қабул қилишга ҳаракат қилади. Бензема эса, "пайдо бўлган ҳар қандай зона"ни тўлдириш орқали, рақиб ҳимоясини қийин аҳволга солади, шерикларига янги бўш зоналар ва комбинация учун очиқ худудлар пайдо қилади.\nРуднинг "гол уролмадингми, демак ёмонсан" менталитети кўпроқ Линекер тилга олган фикрга, кўпроқ мухлисона қарашга яқинроқдир. Аммо мураббий нуқтаи назаридан кескин фарқ қилади. Алекс Фергюсон Ван Нистелройдан кўра, Луи Саа ёки Дэнни Уэлбек каби ҳужумчилар билан кучлироқ, самаралироқ жамоа қуриш осонроқ эканини исботлай олди.\nҚизиқ факат, "МЮ"дан кетганидан уч йил ўтиб, Руд "Реал" сафида Карим Бенземанинг илк голига асиссентлик қилди. Шу орқали яна Бензема мавзусига ўтиб оламиз.\nХўш, Бензема топ ҳужумчими?\nБензема - Ван Нистелройнинг буткул акси. Руд ван Нистелрой шунча голлари билан ҳам тўлиқ маънодаги топ футболчига айлана олмаган бўлса, Бензема учун голлар бутунлай иккинчи даражали масала. Бензема ўйинидаги пасайишлардан бирини Зидан қўйидагича изоҳлаганди:\n"Карим бошқаларга гол уришда ёрдам бермоқда. Албатта, унинг ўзи ҳам кўп голлар уришини истаймиз, аммо унинг ўйинидаги энг муҳим жиҳат, бошқаларга яхшироқ ўйнашга ёрдам бераётганидир"\nБу мантиқ билан Бенземанинг топ ёки топ ҳужумчи эмаслигини ўлчаш осон. "Реал"нинг жамоавий ютуқлари. Карим Бензема билан таркибда, "Реал" сўнгги тўрт йилда уч Европа Чемпионлар Лигасини, Ла Лигани, Испания кубогини ва бир қанча суперкубоклар-у клублар ўртасидаги жаҳон чемпионатларини ютиб олдими? Яна нима муаммо? Албатта, Бензема - топ ҳужумчи.\nБенземанинг муҳимлигини Карло Анчелотти ҳам жуда тўғри тушунтирганди: "Карим ўйин услубимизнинг маркази эди. Одамлар унинг ҳужумчи сифатида кўришади, лекин унда ақлли ярим ҳимоячида бўладиган барча жиҳатлар мужассам эди. У каби кенг қамровли футболчилар кўп эмас. У ўйинимизни боғлаб турарди. Унинг майдонга тушмаслиги "Реал" ўйини сифатини ва услубига жуда қаттиқ зарба бўларди"\nБенземанинг "Реал" учун идеал ҳужумчи эканини исботловчи ва шу даврда "Реал"да ишлаган Анчелотти, Зидан ва ҳатто Бенитес томонидан алоҳида эътироф этилган асосий хусусиятлари қўйидагилардир:\n- орқароққа ва қанотларга ҳаракатланиш орқали, ҳимоячиларни ўз ортидан эргаштиради ва муҳими, у бу ҳаракатлар учун жуда қулай вақтни пайқай олади\n- вазиятга боғлиқ ҳолда ярим ҳимоячи ёки вингер позициясига тушиб қолганда ўзини йўқотмайдиган даражада юқори техника соҳиби\n- қарши ҳужумлар пайтида тўғри очилишни билади ва тезкор шерикларига очиқ зоналар ярата олади.\n- прессингда ҳам, позицион ҳимояланишда ҳам тинмай меҳнат қилади.\nМана санаб ўтилган жиҳатлар жамланмаси бўйича у дунёда энг яхшилардан биридир. Бенземанинг майдондаги вазифалари ҳақида биздан яхшироқ биладиган Зидан ҳужумчини айнан мана шу йўналишда баҳолашни, вазиятлардан фойдаланиш ёки голларнинг сонига қарамасликни маслаҳат бермоқда.\nТанганинг бошқа томонини тилга олмаслик мумкин эмас. Бенземанинг бу услуби унга доимий бахонага айланмаслиги керак - гол урди, қойил, уролмади, барибир қойил, чунки яхши ҳимояланади, шерикларига имкон беради ва ҳоказо ҳоказо, дейиш ҳам нотўғри. Албатта, Каримда ҳам ўта омадсиз ўйинлар бўлади. Фақат бу омадсиз ўйинлар ўша ўйинда киритган ёки киритилмаган голлар билангина ўлчанмаслиги кераклиги айтилмоқда холос. "Реал"да ишлаган мураббийлар доимий равишда Бенземага ишониб келмоқдаларми, демак бундай ўйинлар аслида биз ўйлаган даражада кўп эмас. Бензема ўз ўйини билан жамоа ўйинини кучайтириши шубҳасиз эканини тан олган ҳолда, унинг хавфли вазиятларни голга айлантириш қобилияти ўртача ҳужумчидан ҳам пастроқ кўринаётганини қайд этамиз, албатта. Аммо Бензема "Реал"да доим иккинчи тўпурар мақомида эканини ҳамма қабул қилади - у пенальти ёки жарима тўпи тепмайди, тенг вазиятда тўп узатилиши мумкин бўлган асосий манзил эмас, шундай бўлса ҳам 256 ўйиндан 124 гол - бу "Реал"нинг барча даврлардаги иккинчи тўпурарлари ичида энг яхши кўрсаткич. Ўз жамоаларида иккинчи тўпурар бўлган замонавий ҳужумчилар ичида фақат "Барселона"даги Суареснинг натижаси яхшироқ холос.\nЭгоист ва кенг қамровли ҳужумчи ўртасидаги баҳс давом этаверади. Бугунги "Реал"га уларнинг қайси бири керак экани ҳақидаги фикрларда Бензема ҳозирча устунроқдек. Тўғри, баъзида эгоист ҳужумчилар зарур бўлган паллалар келади, масалан, жамоа ярим ҳимояда рақибни буткул енгиши ва жарима майдонидан қимирламай, ўз вазиятини пойлайдилан "овчи"лар лозим бўлиб қолиши мумкин. Аммо бундай ўйинлар камайиб бормоқда. Айниқса, эл-класиколар ҳақида гап борганида, Бензема бундай ўйинлар учун айни муддао эканини эътироф этиш керак. Унинг "Барселона"га қарши ўйинларда майдонда энг яхшилардан бўлиши тасодиф эмас. Масалан 2014 йилнинг октябридаги ўйин - Бензема ёрқин ўйини билан ҳатто Роналду ва Мессини соясида қолдириб кетган. Ёки 2015 йилнинг бахоридаги ўйинни эслаш мумкин, Бензема "Реал" таркибида энг яхши футболчи бўлган, фақат шерикларининг вазиятлардан фойдалана олмаслиги жамоа ғалабасига ҳалақит берганди. Август ойидаги суперкубок ўйинларида Бензема порлади. Жавоб ўйинида ўзи гол уриш билан бирга, ҳимояланишдаги кўрсаткичлар бўйича мавсумдаги энг зўр натижани қайд этди.\nШубҳасиз, футбол ўйинига, айниқса ҳужумчига голлар ёрдамида баҳо берадилар. Фергюсон ёки Зиданнинг фикрлари қанчалик аниқ ва мантиқли янграмасин, барибир, Бензема қулай вазиятлардан фойдалана олмас экан, "Реал"га ғалаба олиб келадиган ҳал қилувчи голларга муаллифлик қилмас экан, нариги тарафнинг асосларини ҳам қабул қилишга мажбур бўлиб қолаверамиз.\nУлар бешафқат. Яқинда, "Арсенал" - "Челси" ўйинида Алваро Мората учта юз фоизли вазиятни голга айлантира олмади ва ўйин 2:2 ҳисобида тугади. Кейинроқ ижтимоий тармоқларда бир ҳазил тарқалди. "Челси" ўйинчиси Эден Азарнинг нақадар омадсиз экани таъкидланган ва унинг "Челси"даги шериги Мората, терма жамоадаги шериги Лукаку, балки бўлажак жамоасидаги шериги Бензема бўлиши мумкинлиги асос қилинган. Бечора Азар...\nМората ёки Лукакуни билмадик, аммо дунёдаги энг бахтли икки футболчидан бири айнан Азар ўйнайдиган позицияда Бензема билан 8 йилдан бери бирга тўп суриб, уч юзга яқин гол муаллифига айланганига эътибор қаратсак...\nsports.ru материали асосида Қ.Асланов тайёрлади


Бугунги ҳаракат – эртанги барака » Зарафшон Газетаси\nБугунги ҳаракат – эртанги барака Долзарб\n18 март 2017 11:28\nИштихон туманида чигит экиш масалаларига бағишланган кўргазмали семинар бўлиб ўтди.\n"Миробод" пахта қабул қилиш масканида ташкил этилган тадбирда Қишлоқ ва сув хўжалиги, Фавқулодда вазиятлар вазирликлари ва бошқармалари мутасадди раҳбарлари, вилоят ва туман ҳокимлиги, ҳуқуқ-тартибот идоралари ходимлари, қишлоқ ва сув хўжалиги бўлими мутахассислари, фермер хўжаликлари бошлиқлари ва соҳага алоқадор таъминот ҳамда хизмат кўрсатиш ташкилотлари вакиллари иштирок этди.\nСеминарда вилоят ҳокимининг ўринбосари А.Нурқулов ва бошқалар далани экишга тайёрлаш, тупроқ намлигини сақлаш, майдонни текислаш ва чигитни сифатли экиш юзасидан тавсиялар бериб, ушбу агротехник тадбирни уюшқоқлик билан ўтказиш лозимлигини таъкидлади.\nБу йил вилоятимизда 85,5 минг гектар майдонда чигит экиш режалаштирилган. Мазкур агротехник тадбирни тизимли ўтказиш бўйича 195 экиш отряди шакллантирилган, 1051 та техника жалб қилинади.\n– Туманимизда 9 минг 260 гектар майдонда чигит экамиз, – дейди Иштихон туман қишлоқ ва сув хўжалиги бўлими бошлиғи ўринбосари Аҳад Каримов. – Бунинг учун 17 та гуруҳ ташкил этилган бўлиб, 135 та сеялка жалб қилинган. Чигит экишни уюшқоқлик билан олиб бориш ва қисқа фурсатда якунлаш учун 16 та ёқилғи-мойлаш, 21 та кимёвий ва маҳаллий ўғит етказиб берувчи шохобчалар ташкил этилди.\nСеминар иштирокчилари тумандаги "Мустақиллик 10 йиллиги" фермер хўжалиги даласида экиш жараёнини кўздан кечирдилар.\nКелгуси йил хирмони\nЭрта эккан, эрта йиғиштиради\nЧигит экишда муаммо бўлмаслиги зарур\nТез ва соз эккан ютади


16:17 / 01.12.2016\nҚирғизистон президенти Алмазбек Атамбаев 2016 йил якунларини сарҳисоб қилди. Бунга бағишланган матбуот анжуманида давлат раҳбари 3 соатдан ортиқ вақт давомида журналистларнинг саволларига жавоб қайтарган.\nМамлакатнинг тўғри йўли ҳақида\n«Бизга қанчалик танқид ёғдиришмасин – биз бошқа мамлакатни яратдик. Эндиликда амалдорлар соябонлар олиб юришга мажбурланмайди. Биз тўғри йўлдан кетаётганимизни баралла айтишим мумкин».\n«Фикримча, Қирғизистонда коррупция билан кураш янги даражада олиб борилмоқда. Мен мамлакат умуман бошқа эканини кўриб турибман. Бироқ коррупция билан доимий кураш олиб бориш зарур. Бугунги кунда бундай курашнинг янги босқичига ўтмоқдамиз».\nЯқин Шарқдан муҳожирлар ҳақида\n«Қирғизистоннинг қочқинларни қабул қилиши ҳақида биринчи марта эшитиб турибман. Бундай қонун бизда тайёрланганидан бехабарман».\nТурк мактаблари ҳақида\n«Мен «Себат» муассислари билан таълим Вазирлиги бўлиши ҳақида келишиб олдим. Ҳар эҳтимолга қарши. Улар оддий мактаблар бўлади. Фақат номи «Сапат» деб ўзгартирилиши мумкин. Уларни ёпмаймиз».\nСуд ислоҳоти ҳақида\n«Ислоҳот ҳали узоқ давом этади. Референдумдан сўнг жиддий ўзгаришлар бўлиши аниқ».\nПетр Порошенкони чув туширишгани борасида\n«Бунинг ҳеч кулгили жойи йўқ» (россиялик пранкерлар Алексей Столяров (Lexus) ва Владимир Кузнецов (Вован)нинг Порошенкони чув туширишгани ҳақида)\nЎз қўшиқлари ҳақида\n«Менда ҳали жуда кўп қўшиқ бор! Атиги 4-5 трекдан сўнг шунча шов-шув келиб чиқди!».\n«Баъзи журналистларга умуман маълумот керак эмас. Журналистика эмас, балки пиар билан шуғулланувчилар бор. Улар менга керак эмас».\nНима ҳақида гапириш мумкин эмас\n«Ҳаммасини сизга айтиб бера олмайман. Давлат сири деган нарсалар ҳам бор», - дея маълум қилди президент Кишиневга бўлган норасмий ташрифи ҳақида.\n«Қирғизистонни 2-3 йилдан кейин ҳеч ким танимай қолади. Туризм соҳасидаги имкониятларимиз чексиз. Бироқ давлат камроқ аралашиши, бизнесменларни камроқ текшириши керак. Аксинча тадбиркорларга ёрдам бериш зарур».\nАкаев ва Бакиев ҳақида\nАлмазбек Атамбаев аввалги раҳбарларга маслаҳат беришдан кўра, бўлажак президентларни ҳалол ва очиқ ишлашга чақирди.\nЎзининг янги уйи ҳақида\n«Мен ўз пулимга уй қуришга ҳаққим бор. Ҳаммасини тоза йўл билан қилганман».\nЎзининг энг катта ютуғи ҳақида\n«Энг асосий ютуқ Қирғизистоннинг мустақил давлат бўлганидадир. Аввал нафақат вазирлар, бош вазирлар Россия вазирлари қабулида соатлаб ўтиришган. Энди эса биз ўз манфаатларимизни ҳимоя қилишимиз мумкин. бунинг барчаси Қирғизистон манфаатларига мос тушади».\nҲарбий базалар ҳақида\n«Ўйлашимча, «Ганси» базаси юзасидан ҳаммасини тўғри қилдик. Бу кимгадир ёқмаслиги мумкин. Биз Россия билан ҳам доим стратегик шерик бўлиб қоламиз. Бироқ Қирғизистон фақатгина ўз кучига таяниши лозим».\nАрзон хитой кредитлари ҳақида\n«Хитойдан бошқа ҳеч ким бундай кредитларни бермайди. Бизда бошқа вариант ҳам йўқ».\n«Мен келажакдаги президентларга қараяпман. Ким раҳбар бўлишини ўзим ҳам билмайман. Омурбек Бабанов ва Бакит Торобаев тизимли ишлашмоқда. Айнан улардан бири президент бўлиши мумкин».\nҚирғизистон президенти Россия ва Хитойни давлатнинг стратегик шериклари, деб атади. «Европа эса бизга парламент демократияси томон қадам ташлаганимиз сабаб яқиндир», - таъкидлаб ўтди Алмазбек Атамбаев.\nДавлат раҳбари иши ҳақида\n«Тўғрисини айтганда ўтган 5 йил 25 йилдагидек тасаввур уйғотади. Аммо ҳеч нарсадан афсусланмайман».\n«Кучсиз халқ фақатгина қийинчилик ва хавфни кўради. Кучли халқ эса бунда янги имкониятларни кўради».


Бастакор Бобур Умаров 42 ёшида вафот этди - Darakchi\nШОУ-БИЗНЕС 27.07.2021, 18:15\nБу ҳақда "Замон.уз" хабар бермоқда.\nБобур Умаров 1979 йилнинг 30 июн куни Тошкент шаҳрида туғилган. Оилали, икки нафар фарзанди бор. Бобур Умаров ўзбек шоу-бизнеси вакилларидан Шоҳрух репернинг “Хато”, “Ёроней” ва яна кўплаб қўшиқларини, “Манго” гуруҳининг “Писта”, “Лайли-лайли”, Шаҳло Aҳмедованинг “Керакмас” каби оммалашган қўшиқларининг муаллифи ҳисобланади.\nЮзлаб қўшиқлари билан халқ қалбидан жой олган Муҳаммадкарим Соипов вафот этди\nЎзининг маъноли қўшиқлари билан 1990 йилларда халқимизнинг юрагидан чуқур ўрин олган санъаткор, кўплаб машҳур қўшиқлар муаллифи ва соҳир овоз соҳиби Муҳаммадкарим Соипов оламдан ўтди. Бу...


Ўзбекистонда Hyundai автомобиллари ишлаб чиқарилади - Carzone.Uz\nИнвестициялар бўйича Давлат қўмитаси ва Evergreen Motors компанияси ўртасида Ўзбекистонда Hyundai автомобилларини серияли ишлаб чиқаришни йўлга қўйиш тўғрисида ўзаро англашув меморандуми имзоланди, деб хабар берди Sof.uz мухбири.\nЛойиҳанинг умумий қиймати 200 млн. доллар бўлиб, хорижлик ҳамкорлар томонидан инвестиция киритилиши режалаштирилмоқда. Афсуски томонлар ҳозирча қандай моделдаги автомобиллар ишлаб чиқарилиши ва қайси заводда ишлаб чиқарилиши ҳақида маълумот бермаган.\nEvergreen Motors шунингдек, айрили юклагичлар ҳам ишлаб чиқаришни режалаштирмоқда. Қиймати 50 миллион долларлик мазкур лойиҳа "Ўзавтосаноат" билан ҳамкорликда амалга оширилади.\nЭслатиб ўтамиз, ҳозирда республикада Uzbekistan Peugeot Citroen Automotive Ўзбекистон-Франция автомобиль заводи қурилмоқда. Дастлабки маҳсулот муддатидан тўрт ой олдин – 2018 йил 10 декабрда чиқарилади.


Гуноҳлар кечирилишини хоҳлайсизми?\nАллоҳ таоло тақводор инсонлар ҳақида шундай марҳамат қилади: “Улар фаровонлик ва танглик кунларида ҳам хайр-садақа қиладиган, ғазабларини ютадиган, одамларни (хато ва камчиликларини) афв этадиганлардир. Аллоҳ эзгулик қилувчиларни севар.” ( Оли Имрон сураси 134-оят). Яъни тақводор инсонлар – булар ҳар қандай ҳолатда ҳам тўқликда ҳам, тангликда ҳам, қийинчиликда ҳам, енгилликда ҳам, соғликларида ҳам, касал бўлганларида ҳам ўз молларидан фақирларга садақа ва қариндошларга эса силаи раҳм қиладиганлардир. Улар ўзлари кучли бўлсалар ҳам бировга озор бермаслик учун ғазабларини ютадиганлардир. Абу Ҳурайра розияллоҳу анҳу дан ривоят қилинади: “Расулуллоҳ соллаллоҳу алайҳи васаллам: “Пахлавонлик тош кўтаришда эмас, балки кучлилик инсоннинг ғазаби келганида ўзини тия олишидадир”- дедилар”. (Имом Аҳмад ривояти) Хориса ибн Қудома ас-Саъдий айтади: “Эй, Аллоҳнинг Расули! Менга бир иш қилишни маслаҳат беринг!”- деб сўрадим. Шунда “Расулуллоҳ соллаллоҳу алайҳи васаллам: “Ғазаб қилма!”- дедилар. (Имом Аҳмад ривояти)\nҒазабнинг давоси ҳақида Утя бин Саъд ас-Саъдий розияллоҳу анҳудан қуйидаги ҳадис ривоят қилинади: “Расулуллоҳ соллаллоҳу алайҳи васаллам: “Албатта, ғазабланиш шайтондандир. Шайтон эса оловдан яратилган. Олов сув билан ўчади. Кимнинг ғазаби келса, у таҳорат олсин!”- дедилар”. (Имом Аҳмад ва Абу Довуд ривояти.)\nТақводор инсонлар одамларнинг хато ва камчиликларини афв этадилар ҳамда уларга қилинган озорларини ўзларига қайтаришга имконлари бўлса ҳам, уларга илтифот қиладилар. Бу эса инсондаги ақл ва фикрнинг мулоҳазакорлиги, кучли ирода ва қувватга эгалигини намоён қилади. Ибн Аббос розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Қиёмат кунида Нидо қилувчи: “Инсонларнинг хато ва камчиликларини афв этганлар қаерда? Роббингизнинг олдига шошилинглар, ажр (мукофот)ларингизни олинглар. Ҳар бир кечиримли олийжаноб мусулмоннинг жаннатга кириши ҳақдир”-деб айтади”- дедилар”. (Табароний ва Ҳоким ривояти.)\n“(Ҳар қандай) ёмонликнинг жазоси худди ўзига ўхшаш ёмонликдир. Бас, кимки афв этиб (ўртани) тузатса, бас, унинг мукофоти Аллоҳ зиммасидадир”. ( Шўро сураси 40-оят). Адолат нуқтаи назаридан қараганда, ҳар қандай ўлчовда ўлчанмасин ёмонликнинг жазоси ана ўшандай ёмонлик, яхшиликнинг мукофоти худди шундай яхшилик бўлади. Агар шундай қилинса, уни ҳеч ким маломат қилмайди. Лекин агар ким ёмонлик ила зулм қилган кимсани афв этса, орадаги гиналарни унутиб, унга чиройли муомала қилса, унинг мукофоти Аллоҳнинг зиммасида бўлиб, Аллоҳ таоло унга улуғ ажр беради. Абу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Аллоҳ таоло бандасига унинг афви сабабли унга иззат-икромни кўпайтиради.”- дедилар.” (Имом Аҳмад, Муслим ва Термизий ривояти) “Албатта, кимки (азиятларга) сабр қилса ва (Аллоҳ учун) кечириб юборса, албатта, бу пухта ишлардандир.” ( Шўро сураси 43-оят).\n“ (Эй, Муҳаммад!) Иймон келтирган кишиларга айтинг, улар Аллоҳ кунлари(қиёмат)дан умид қилмайдиган кимсаларни кечириб юбораверсинлар! Шунда (У сабрли) кишиларни қилган ишлари (кечиришлари) сабабли мукофотлагай!” ( Жосия сураси 14-оят). Яъни эй Аллоҳнинг набийси Аллоҳ ва унинг расулини тасдиқлаганларга айтинг: “Улар Аллоҳнинг турли азоблари қоим бўладиган кундан қўрқмайдиган мушрикларнинг азиятларини афв этсин, кечирсин ва уларга сабр қилсинлар!” Шунда Аллоҳ таоло у мўминларни бу дунёда азиятларга сабр қилиб, ғазабларини ичларига ютиб, ёмонликлардан ўзларини сақлаб ва яхши амаллар қилганликлари сабабли мукофотлагай. Ва албатта, “Кимки яхшилик қилса, бас, ўзи учундир. Кимки ёмонлик қилса, бас, ўз зараригадир. Сўнгра Роббингиз ҳузурига қайтарилурсиз.” ( Жосия сураси 15-оят).\nДемак, юқоридаги оят ва ҳадислардан маълум бўладики, кечиримли бўлиш, ғазаби келганда ўзини тия олиш ва бошқаларнинг азиятларига сабр қилиш улкан ажр-у савобларга сабаб бўлади. Ҳаётимиз давомида бошқа инсонларга ғазаб қилмасдан, уларни камчиликларини кечириб, улар билан аҳил-иноқ яшар эканмиз ана ўша ҳадисда келтирилгандек ҳақиқий “паҳлавонлик” ҳисобланади. Инсонларга нисбатан кечиримли бўлсак, шояд Аллоҳ таоло бизнинг ҳам гуноҳларимизни кечиб юборса. Аллоҳ таоло барчаларимизни ҳаётимиз давомида Ўзининг динида бардавом бўлишимизни насиб этсин! Омийн!\n4388 марта ўқилди\nДругие материалы в этой категории: « Маккий ва Маданий сураларни биласизми?\tҚуръонга қулоқ тутинг »


Тошкентда йўловчи автобуслар иштирокида бир кўчада иккита ЙТҲ содир бўлди\nЖамият 17:30 / 03.09.2019 18631\nБугун, 3 сентябрь куни Тошкент шаҳрида иккита йўловчи автобуси иштирокида йўл-транспорт ҳодисаси содир бўлди. Бу ҳақда “Тошшаҳартрансхизмат” хабар қилмоқда.\nМирзо Улуғбек тумани, Юзработ кўчасида ҳаракатланаётган, 5-автосарой тасарруфидаги 101- йўналишда ҳаракатланаётган “Мерседес-Бенц” русумли автобус ортидан “Матиз” енгил автомобили келиб урилган. Йўл-транспорт ҳодисасида ҳеч ким жабрланмаган.\nИккинчи транспорт ҳодисаси ҳам айнан шу кўчада содир бўлган. 2- автосарой тасарруфидаги 198- йўналишда ҳаракатланаётган “Исузу” русумли автобус ортидан “Газель” микроавтобуси келиб урилган. Икки нафар йўловчи жабрланган.\n“Ҳурматли йўловчи ва ҳайдовчилар. Йўлларда эьтиборли бўлинг. Жамоат транспорти ҳаракатига халақит берманг. Унда бир эмас, юзлаб йўловчи борлигини унутманг. Уларнинг ҳаётини хавфга қўйишга ҳеч биримизнинг ҳаққимиз йўқ”, - дейилади “Тошшаҳартрансхизмат” маълумотида.


Бугун АҚШ президенти Жорж Буш молиявий қонунларни бузган йирик Америка корпорацияларининг раҳбарлари тез орада жавобгарликка тортилишини эълон қилди.\n01 март 2021, Тошкент вақти: 18:12\nБушнинг сўзларига кўра, текширув амалиётларига Оқ уй маъмурияти бошчилик қилади. Куни кеча АҚШнинг “Мерк” дори-дармон ишлаб чиқарувчи компанияси 12 миллиард доллар маблағни ўзлаштирганликда айбланган. “Уолл стрит жорнал” газетасининг хабарига кўра, бир неча йил давомида мазкур компаниянинг айрим вакиллари катта миқдордаги пулларни ўзлаштирган. Бу хабар дунё бозорида компания акциялари қийматини тушириб юборган.\nШу кунларда АҚШ Конгресси молия қўмитаси яна бир йирик компания “УорлдКом”нинг амалга оширган молиявий фирибгарликларини текширмоқда.


25.11.2019 10:29 0 4649\n«Мактабдаги мажлисга 34 нафар ўқувчининг олти нафар ота-онаси қатнашди». Йўл-йўлакай эшитганим икки онанинг гапларига қўшилмай илож йўқ. Ота-оналарнинг энг шошилмайдиган ва ҳафсаласизлик билан борадиган жойи мана шу ота-оналар мажлиси. Худдики ҳар куни мажлис бўлаётгандек, ота-оналар бу йиғилишга жуда оғриниб борганини, аниқроғи, вақт тополмаганини жуда кўп кузатганмиз.\nБир пайтлар фарзандларим ўқувчилигида синф раҳбари: «Ота-оналарингиз сизларнинг келажагингиз ҳақида иншо ёзишсин», дея топшириқ берганди. Биз ўшанда фарзандаримиз келажаги ҳақида тўлқинланиб иншо ёзиб бердик. Икки кундан кейин мактабда мажлис бўлди. Ўшанда ўқитувчи — атиги ярим синфнинг ота-оналари келган йиғилишда бзга мурожаат қилиб: «Ҳаммаларингиз фарзандларингиз олий маълумот олишини, келажакда яхши карьера қилишини, тарбияли инсон бўлишини истаб иншо ёзибсизлар. Лекин, қандай қилиб бу даражага етишиши ҳақида бирортангиз фикр билдирмагансизлар», деди.\nДарҳақиқат, барчамиз фарзандимизни жуда катта орзулар билан вояга етказамиз. Аммо, мактабда йилда 5-6 марта бўладиган ота-оналар мажлисига боришга оғринамиз. Борсак ҳам мажлиснинг тезроқ тугашини истаймиз — кимдир овқат қилишга шошади, кимдир меҳмон кутаётганини, яна кимдир меҳмонга бориш кераклигини рўкач қилади. Гўёки меҳмондорчилик, гап-гаштак боланинг келажаги, ўқишидан ҳам муҳимдек. Ахир, боланинг етарлича билим олишига фақат ўқитувчи жавобгар эмас-ку.\nХўш, бола илк мактабга борган куниданоқ унга ким ҳақиқий илмни беради? Эндигина боласи мактабга чиққан бир аёл: «ўғлимни қўшимча ўқитишим учун репититор топишим керак», деб қолди. Мен: «ўзингиз ўргатинг, ахир бошланғич синф дастури унчалик мураккабмас, қолаверса, бу ёшда болангизни сиздан ортиқ тушунадиган одам бўлмайди», дедим. Аёл эса: «Мен педагог эмасман, бу ўқитувчининг иши», дея жавоб берди. Лекин, пойтахтимиздаги мактабларнинг бирида дарс берадиган тажрибали ўқитувчи Зарифа Исматхўжаеванинг фикри бутунлай ўзгача: «Ота-оналар дастлаб фарзандини мактабга руҳан тайёрлаши керак. Неча йиллик иш тажрибамдан биламанки, кўпчилик ота-оналар фарзанди мактабга чиққач бор оғирликни ўқитувчига юклаб қўядилар. Ваҳоланки, бола бошқа шароитга кўникма ҳосил қилгунча вақт керак ва кўпроқ онасига суянади. Онасини яхшироқ тушунади. Болага доим онанинг далдаси керак бўлади...»\nБаъзи оналар билан гаплашиб қолсангиз ва улардан болаларга тарбия беришда асқотадиган машҳур педагогларнинг китобларини билиш-билмаслигини сўрасангиз, ҳатто уларни биринчи бор эшитишаётганини таъкилашади. Ижтимоий тармоқлардан бўшамайдиган, сериалларни қолдирмай кўрадиган катталарнинг педагоглар китоблари билан мутлақо таниш эмаслигидан ачинасан киши.\n— Тарбия бериш ўз йўлига. Болага оддийгина ёзишни ўргатишга ҳам катталарда қунт-ҳафсала йўқлигига нима дейсиз?! Баъзида ота-оналар фарзандининг ҳуснихати чиройли эмаслигидан нолийди. Аслида болага чиройли ёзишни ўргатишнинг ўзи ҳам меҳнат. — Бола чиройли ёзиши учун, аввало, унда сабр-тоқатни шакллантириш керак, — дейди асли касби кутубхоначи, айни пайтда таътилдаги оналардан бири Феруза Расулова. — Мен фарзандларим илк мактабга чиққан куниданоқ ёзишни жуда кўп машқ қилдираман, сўзларни токи ўша ҳарфни тўғри ёзмагунича ёздираман. Агар дафтарида битта ҳарф бўялган ёки тушунарсиз бўлса, ўша варақни йиртиб ҳаммасини бошидан кўчиртираман. Шу боис бош фарзандим — ўғлимнинг ёзуви ҳам жуда чиройли. Болани чиройли ёзишга ўргатиш учун фақат мактабда бериладиган топшириқ билан кифояланмаслик керак. Боланинг ёзуви чиройли ва хатосиз бўлишида албатта китобнинг ҳам аҳамияти катта...\nАммо, бола китоб ўқишга қизиқмаса-чи? Ота-онанинг ўзи ойда бир бор қўлига китоб ушламаса-чи?\n— Ота-оналар мажлисига бориш мен учун жуда зерикарли, — дейди яна бир ёш оналардан бири Чарос Муҳаммадиева. — Болаларнинг ўқиши, ўзлаштирилиши бир четда қолиб асосан тўполончи болалар муҳокама қилинади. Кейин пул йиғди-йиғди, мактаб таъмири, байрамларга кўп урғу берилади. Мен хоҳлардимки, ўқитувчилар ота-оналардан уйида мўъжаз кутубхонаси борми-йўқми, фарзандини қайси тўгаракларга бериши мумкинлигини муҳокама қилишса. Масалан, мен ўқитувчилар болаларга «Уйимдаги кутубхонам», деган мавзуда иншо ёзиб келишини сўрашини истардим. Ва биламанки, менинг фарзандимнинг бу борада фахрланадиган жиҳатлари бўларди. Балки бизнинг уйимиздаги мўъжазгина кутубхонамиз ҳақида эшитган ўқувчилар ўзларида ҳам шундай кутубхона бўлишини ота-онасидан сўрашар. Билмадим, мен учун ота-оналар мажлиси жуда эски қолипда ўтадигандек, бирор янгилик йўқ... Ҳар гал мажлисда ўқитувчи гапиради, ота-оналар эшитади. Мажлис дегани баҳс-мунозараларга бой бўлса. Ана шунда ўқиш ва ўқитиш жараёнида баъзи муаммолар ечими топилармиди? Бунинг учун эса мактаб ҳам шундай йиғилишларга алоҳида тайёргарлик кўриши, изланиш қилиш керак.\nҲа, масаланинг бу жиҳати ҳам бор. Яъни, ота-оналар мажлисига на ўқитувчилар, на таклиф қилинганлар томонидан креатив ёндашув йўқ. Балки шунинг учун ҳам мажлисга ота-оналарни қизиқтириш қийиндир.\nМактабдаги мажлисларни ўзгача услубда ўтказишнинг ўзи бир масала. Шунда ўйлаб қоласан. Балки мактабларда мажлисларни ўтказишнинг янги методлари ишлаб чиқилиши керакдир. Қолаверса, бу масалада мактабларга ёрдам беришда ота-оналарнинг ҳам ҳиссаси бўлиши лозим. Бунинг учун ёш йигит-қизларни турмуш қуришдан олдин ота-оналикка ҳам тайёрлаш даркор. Нима учун қиз бола турмушга чиқаётганда «қайнонангга ундай қилиб хизмат қил, турмуш ўртоғингнинг ҳурматини мана бундай қилиб жойига қўй», деб ўргатиладию «эртага сен она, ота бўласан, фарзандингни тарбиялашинг керак», деган фикрлар ўртага ташланмайди. Балки йигит-қизларни тиббий кўрикдан ўтказиш мажбурий бўлганидек, уларни турмуш қуришдан олдин ота-оналикка тайёрлайдиган курсларда ўқитиш ҳам мажбурий бўлиш шартдир. Бу курсларга психологлар, педагоглар тажрибали отахонлару онахонлар жалб этилиши лозим.\nАна ўшанда этагига ёпишиб хархаша қилаётган болани онаси шапалоқлаб урмас. Ана ўшанда оталар ҳам фарзандининг келажаги муҳокама қилинадиган йиғилишларга ўз ташаббуси билан отланар. Ана ўшанда ёш ота-оналар вақтини соатлаб кўчада ҳангома қилиш билан ёки тўйма-тўй, чойхонама-чойхона юриш билан ўтказмас. Балки ана шунда баъзи ота-оналар эндигина туғилган қизалоғига сандиққа сарпо йиғишни эмас, унга қизиқ-қизиқ китоб олиб беришни биринчи ўринга қўйишар. Шундагина балки мактабдаги мажлисларда ота-оналар ўтиришга ҳам жой тополмай қолишар... Буниси эса ҳозирча ширин орзу...\nтарбия мажлис фарзанд ота-оналар\nЖамият 16/03, 17:25\nПойтахт ҳокимлиги мажлислар ўтказишни вақтинча чеклади\nТаҳлил 15/03, 19:49\n«Мажлисбозлик анатомияси»: Ичкарида нима гап?\nЖамият 09/03, 16:05\nТанзила Норбоева, Рустам Қосимов ва Қудратилла Рафиқов иштирок этган йиғилишдан журналистлар чиқариб юборилди. Журналистларга босим ҳам бўлган


Ўзбекистон Республикаси Президентининг «Ўзбекистон Республикаси умумтаълим мактабларини ахборотлаштириш» лойиҳасини амалга ошириш учун Корея Республикаси Ҳукумати томонидан бериладиган имтиёзли кредитдан самарали фойдаланиш чора-тадбирлари тўғрисида» 2006 йил 27 мартдаги ПҚ-312-сон қарорини бажариш юзасидан Вазирлар Маҳкамаси қарор қилади:\n1. Ўзбекистон Республикаси Халқ таълими вазирлиги ҳузурида Мультимедиа умумтаълим дастурларини ривожлантириш маркази (кейинги ўринларда Марказ деб аталади) ташкил этилсин, унга «Ўзбекистон Республикаси умумтаълим мактабларини ахборотлаштириш» лойиҳасини амалга ошириш, шу жумладан кредит маблағларидан Ўзбекистон Республикаси Ҳукумати билан Корея Республикасининг Экспорт-импорт банки ўртасидаги кредит битими талабларига мувофиқ фойдаланилишини назорат қилиш ва ҳисобга олиш функциялари юклансин.\nтаълим берадиган электрон мультимедиа иловаларни ишлаб чиқиш;\nилгари ишлаб чиқилган таълим берадиган электрон ресурсларни ва бошқа тиллардаги нашрларни Ўзбекистон Республикасида ўқитиладиган тилларга мослаштириш ва маҳаллийлаштириш;\nкомпьютер асбоб-ускуналаридан, ахборот-коммуникация технологиялари бўйича таълим берадиган ресурслар ва тренинглардан фойдаланиш самарадорлигини тадқиқ қилиш, таҳлил этиш ҳамда мониторингини олиб бориш;\nхалқ таълими ходимлари ва ўқитувчиларни қайта тайёрлаш ҳамда уларнинг малакасини ошириш институтлари ходимлари учун тренинг курсларини ишлаб чиқиш ва уларни ўтказиш;\nахборот-таълим веб-портали жойлаштириладиган сервер майдончасини ташкил этиш, қўллаб-қувватлаш ва бошқариш;\nахборот-таълим веб-порталини ташкил этиш ва қўллаб-қувватлаш;\nмактабларни ахборот-таълим веб-порталига киритиш.\nМарказнинг ходимларининг чекланган умумий сони, шу жумладан Республика таълим маркази ходимларини 8 нафарга ҳамда Халқ таълими вазирлиги марказий аппарати ходимлари сонини 1 нафарга қисқартириш ҳисобига 23 нафардан иборат тузилмаси 1-иловага мувофиқ;\nЎзбекистон Республикаси Халқ таълими вазирлигининг ташкилий тузилмаси 2-иловага мувофиқ тасдиқлансин.\n4. Ўзбекистон Республикаси Халқ таълими вазирига Марказнинг тасдиқланган тузилмасига юкланган вазифаларга мувофиқ, ходимларининг белгиланган сони ва иш ҳақи фонди доирасида ўзгартиришлар киритиш ҳуқуқи берилсин.\n5. Ўзбекистон Республикаси Халқ таълими вазирлиги бир ой муддатда:\nМарказ тўғрисидаги низомни ишлаб чиқсин ва белгиланган тартибда тасдиқласин;\nМарказни таълим берадиган электрон мультимедиа дастурларини ишлаб чиқиш, жорий этиш ва улардан фойдаланиш соҳасидаги юқори малакали мутахассислар, шунингдек, лойиҳани самарали амалга оширишни кафолатловчи бошқа мутахассислар билан бутлаш чора-тадбирларини кўрсин.\n6. Тошкент шаҳар ҳокимлиги Ўзбекистон Республикаси Халқ таълими вазирлиги билан келишган ҳолда Марказни жойлаштириш учун бир ой муддатда бино ажратсин.\n7. Ўзбекистон Республикаси Молия вазирлиги Марказнинг таъминоти учун 2006 йилга тасдиқланган бюджет параметрлари доирасида зарур маблағлар ажратсин, 2007 йилдан бошлаб эса Давлат бюджети параметрларида маблағларни назарда тутсин.\n8. Ўзбекистон Республикаси Вазирлар Маҳкамасининг «Ўзбекистон Республикаси Халқ таълими вазирлиги ҳузуридаги Болалар спортини ривожлантириш жамғармаси фаолиятини ташкил этиш тўғрисида» 2004 йил 29 августдаги 410-сон қарорига (Ўзбекистон Республикаси ҚТ, 2004 й., 8-сон, 88-модда) қуйидаги ўзгартиришлар киритилсин:\n«Ўзбекистон Республикаси Халқ таълими вазирлигининг ходимларининг чекланган умумий сони 80 нафардан, шу жумладан бошқарув ходимлари сони 60 нафардан иборат бўлган марказий аппарати тузилмаси 2-иловага мувофиқ»;\n«Таълим жараёнига ахборот-коммуникация технологияларини жорий этиш бўлими — 3 киши» сўзлари «Таълим жараёнига ахборот-коммуникация технологияларини жорий этиш шўъбаси — 2 киши» сўзлари билан алмаштирилсин;\n«81» ва «61» рақамлари тегишли равишда «80» ва «60» рақамлари билан алмаштирилсин.\n9. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосарлари Р.С. Азимов ва Р.С. Қосимов зиммасига юклансин.\n2006 йил 7 июн,\n7 июндаги 110-сон қарорига\nЎзбекистон Республикаси Халқ таълими вазирлиги ҳузуридаги Мультимедиа умумтаълим дастурларини ривожлантириш марказининг\n(Ўзбекистон Республикаси қонун ҳужжатлари тўплами, 2006 й., 23-сон, 208-модда, 40-сон, 396-модда; 2011 й., 25-сон, 260-модда; 2015 й., 7-сон, 80-модда; 2016 й., 26-сон, 316-модда; Қонун ҳужжатлари маълумотлари миллий базаси, 06.07.2018 й., 09/18/507/1465-сон, 30.09.2019 й., 09/19/822/3840-сон)


22 феврал 2018, Тошкент вақти: 12:11\nЎзбекистон Президенти Шавкат Мирзиёевнинг 4 сентябрдаги фармони билан 56 яшар Пўлат Раззоқович Бобожонов Ўзбекистон ички ишлар вазири этиб тайинланди.\nЖорий йил бошидан бери Ўзбекистон Ички ишлар вазирлигида уч марта вазир алмашди.\n2017 йилнинг 25 январигача бу вазифани Ислом Каримов томонидан тайинланган Адҳам Аҳмадбоев бажарган бўлса¸ Мирзиëев президентликка сайланганидан бир ойча ўтиб¸ Абдусалом Азизов Ички ишлар вазири қилиб тайинланган эди.\nБу вазифани генерал-лейтенант Баҳодир Матлюбов 2006 йилнинг 5 январида Зокиржон Алматов Ички ишлар вазири лавозимидан олинганидан бери бажариб келаëтган эди.\nАвторитар бошқарув услубига асосланган Ўзбекистон каби давлат элитаси учун муҳим куч ишлатар тизимларидан бири бўлган Ички ишлар вазирлигининг янги раҳбари ким¸ деган саволга Пўлат Бобожоновни яқиндан билганлар кўмагида жавоб излаймиз.\nПўлат қандай тобланди?\nПўлат Бобожонов 1961 йил Хоразм вилоятининг Боғот туманидаги энг нуфузли раҳбарлардан бири Раззоқ Бобожонов хонадонида дунëга келган. Унинг онаси Энагул Машарипова Боғот район ижроқўми¸ отаси эса¸ компартия раҳбари бўлган.\nОзодлик суҳбатлашган ëши катта боғотликлар Пўлат Бобожонов ўқувчилик даврида туман кутубхонасидаги барча китобни биратўла ўқиб ном чиқарганини эсга олишди.\nПировардида Бобожонов Тошкент Давлат ҳуқуқшунослик институтига кириб¸ уни қизил диплом билан битиради.\nБоғот туманида у билан бирга ишлаган Хоразм вилояти собиқ мулозимларидан бири Аҳмад Хоразмийнинг айтишича¸ Бобожонов ўша йили ҳуқуқшунослик факультетини қизил дипломга битирган ягона студент бўлган:\n- Мен Боғотда сельхозтехника бошлиғи бўлган пайтимда Пўлатбек туман ҳокими муовини эди. Бирга ишлаганман. Бу кишининг отаси Раззоқ ака билан ҳам бирга ишлаганман. Пўлатбек кейин Хоразм вилоят прокуратураси умумий назорат бўлимида ишлаган даврини ҳам яхши биламан. Пўлатбекни ўз соҳасини чуқур биладиган қатъиятли раҳбар сифатида танидим. Мен сельхозхимия бошлиғи бўлганда унинг отаси Раззоқ ака менинг муовиним бўлган. Ўша пайтдаги мулозимлар ўз фарзандларини таниш-бнилиш қилиб ўқишга киритгани бор гап. Лекин Пўлатбек ўз кучи билан ўқишга кириб¸ уни қизил дипломга битирди. Бу муваффақиятга Пўлатбек отасининг аралашувисиз ўз тиришқоқлиги билан эришди ¸ дейди суҳбатдош.\n"Муросасиз немис" дея ном чиқарган Бобожонов мамлакат бош милиционери бўлди\nМуросасиз “немис”¸ сотилмайдиган “ўрис”\nЎзбекистон ҳукуматидаги кадр ўзгаришларидан хабардор мулозимнинг Озодликка айтишича¸ Пўлат Бобожонов прокуратура ходимлари орасида “ честный ўрис ва муросасиз немис” дея лақаб олган саноқли кишилардан биридир:\n- Бобожонов 2005—2006 йилларда Бош прокуратуранинг Солиқ ва валюта жиноятларига қарши курашиш департаменти бошлиғи, 2000—2005 йилларда эса Ўзбекистон бош прокурори ўринбосари бўлганида “ честный ўрис ва муросасиз немис” деган лақаб тақилди унга. Бу дегани¸ пора олмайди¸ деганидир. Қонунни ушлаб¸ гапидан қайтмай тураверарди. Бухоро ва Жиззахда вилоят прокурори бўлган пайтида ҳам масалаларни порасиз ҳал қиладиган ноëб мулозим дея номи чиқди¸ дейди суҳбатдош.\nТаниқли журналист Шароф Убайдуллаевнинг эслашича¸ Пўлат Бобожонов 2006—2011 йилларда Жиззах вилояти прокурори бўлиб ишлаган пайтида бирорта коррупцион схемаларга алоқадорлиги ҳақида гап чиқмаган:\n- Жиззахда ишлаган даврида Бобожонов одамлар орасида яхши обрў қозонди. Таъмагирлик ëки рейдерлик қилгани ҳақида гап-сўз чиқмади. Бугунгача Ички ишлар вазири бўлган Абдусалом Азизов ўша пайтда Жиззах ИИБ бошлиғи лавозимида ишлаган. Жиззахда яхши ном чиқарганлар бугун Мирзиëев командасига олинмоқда¸ дейди суҳбатдош.\nҒиждувонлик тадбиркорни “прокурор зулмидан” қутқарган прокурор\nПўлат Бобожонов 2011 йилда Бухоро вилояти прокурори бўлиб ишлаган даврида “муаммони адолатли” ҳал қиладиган мулозим сифатида эсда қолди, дейди Озодлик суҳбатлашган бухоролик тадбиркор:\n- Ғиждувон туман прокурори тумандаги икки иши юришган тадбиркор ака-укалардан ўлпон талаб қилади. Ўлпон унмаганидан кейин прокурор улардан қасос олиб бир акани қаматади¸ укани эса йирик жаримага тортади. Кўп ўтмай Бобожонов Бухоро вилоятига прокурор бўлиб келади ва ака-укалар адвокати унга арз қилади. Бобожонов бу муаммони ўрганиб¸ қайта терговга юборади. Оқибатда ака қамоқдан ¸ ука эса жаримадан қутулди. Адолат қарор топиб¸ қасоскор туман прокурори бошқа ишга ўтиб кетиб қутулиб қолди. Бобожоновнинг бирор тадбиркорга ўлпон солганини¸ зулм қилганини мен билмайман¸ дейди суҳбатдош.\nМирзиëев ИИВни коррупциядан қутқармоқчи\nНега Ўзбекистон президенти бор йўғи 9 ой ишлаган Абдусалом Азизовни Мудофаа вазири қилиб тайинлаб¸ ўрнига Бобожоновни тайинлади?\nЎзбекистон ҳукуматидаги кадр ўзгаришларидан хабардор мулозимнинг Озодликка айтишича¸ бундан мақсад ИИВни коррупциядан қутқаришдир:\n- ИИВ тизими энг коррупциялашган вазирлик сифатида мамлакат президентининг хавотирига сабаб бўлгани Мирзиëевнинг селектор мажлисларидаги гап-сўзлардан маълум. Бу соҳадаги коррупцияни минимумга тушириш мақсадида кадр ўзгариши қилинди. Иккинчидан¸ бугунги вазият бу вазирлик тепасида президентга энг содиқ одам туришини тақозо қилади. Бобожонов узоқ йиллар давомида Мирзиëев командасидаги содиқ одам сифатида қолмоқда¸ дейди суҳбатдош.\nЎзбекистон президенти Шавкат Мирзиëев жорий йил бошида олимлар билан учрашган пайтида академик Саъдулла Искандаровни устозим дея миннатдорлик билан эслади. Журналист Шароф Убайдуллаевга кўра¸ Тошкент Ирригация институтида ректор бўлиб ишлаган пайтида Саъдулла Искандаров бўлғуси президентни ҳар томонлама қўллаб- қувватлаб келган:\n- Шавкат Миромонович студент пайтидан академик Саъдулла Искандаров назарига тушди. Комсорг¸ парторг каби лавозимларга тавсия қилинди. Саъдулла Искандаров СССРдаги легендарний қахрамон раис Искандар Дўстовнинг ўғлидир. Пўлат Бобожоновнинг отаси Раззоқ Бобожонов эса Искандар Дўстовнинг энг яқин шогирди эди¸ дея эслайди таниқли журналист.\nЭслатма: Сиз ҳам Ўзбекистон ҳукумати тепасига келаëтган янги раҳбарлар¸ хусусан Пўлат Бобожоновни яхши билсангиз¸ билганларингизни Озодлик орқали жамоатчилик билан ўртоқлашишингиз мумкин. Маълумот ва мулоҳазаларингизни шарҳ катакчасига ëзиш¸ ëки Telegram, WhatsApp, Facebooкдаги саҳифаларимизга юбориш орқали Озодлик билан баҳам кўринг.\nКамсуқум Розиқуловнинг ҳокимиятдаги парвози\nМирзиëев уч полковникни ишдан ҳайдаб, милицияда ҳалоллар қолишини уқтирди\nАзизов мудофаа вазири, Бобожонов ички ишлар вазири этиб тайинланди


Эндиликда солиқдан қарздор юридик шахсларнинг мол-мулки ва даромадларига тақиқ ... - UzNews.uz\n1 март, 11:25 415 0\nШунингдек, солиқ органининг сўровига асосан ички ишлар органлари қарздорнинг автотранспорт воситасини белгиланган жойларга вақтинча сақлаш учун олиб боради.\n2021 йил 1 майдан бошлаб солиқдан қарздор юридик шахсларнинг мол-мулклари, активлари ва даромадларига тақиқ қўйилиши мумкин.\nБу борада cолиқ маъмуриятчилигини янада такомиллаштириш ҳамда бюджетга тўловлар интизомини мустаҳкамлашга оид Ҳукумат қарори лойиҳаси эълон қилинди.\nУнга кўра, мазкур қарор билан юридик шахсларнинг бажарилмаган солиқ мажбуриятлари бўйича уларнинг мол-мулкини хатлаш ва тақиқ қўйиш тартиби ишлаб чиқилади.\nЯъни, 2021 йил 1 майдан бошлаб шундай тартиб ўрнатиладики:\n– идора ва ташкилотлар юридик шахсларнинг бажарилмаган мажбуриятлари бўйича уларнинг мол-мулклари, активлари ва даромадларига тақиқ қўйиш тўғрисида солиқ органи қарорини ижро этади;\n– давлат органлари, тадбиркорлик субъектлар ва жисмоний шахсларга давлат бюджети ва жамғармалар маблағлари ҳисобидан субсидиялар ажратиш товарларни етказиб берувчи (хизматлар кўрсатувчи) субъектларнинг қўшилган қиймат солиғидан жорий қарзи мавжуд бўлмаган тақдирдагина амалга оширилади;\n– субсидияларни бошқариш ваколатига эга бўлган давлат органлари ва ташкилотлари субсидияни ажратишда товарларни етказиб берувчи (хизматлар кўрсатувчи) субъектларнинг қўшилган қиймат солиғидан жорий қарзи мавжуд эмаслигини текширади.\nШунингдек, Солиқ органининг сўрови ёки қарорига асосан ички ишлар органлари қарздорнинг автомототранспорт воситаларини қидириш, тўхтатиш ва белгиланган жойларга вақтинча сақлаш учун олиб борилишини таъминлайди ҳамда қарздорнинг автомототранспорт воситаларини рўйхатдан ўтказиш ёки қайта рўйхатдан ўтказишга тақиқ қўяди.\nБундан ташқари Кадастр агентлиги ва унинг ҳудудий бўлимлари қарздорнинг кўчмас мулки ва (ёки) ер участкасига бўлган ҳуқуқларни бошқа шахсга ўтказишга тақиқ қўяди.\nБунда суд, қарор қабул қилган солиқ органи ёки юқори турувчи солиқ органи мол-мулкни хатлаш ёки тақиқ қўйиш тўғрисида солиқ органи қарорини бекор қилиш ваколатига эга.\nБу эса қуйидаги ҳолларда бекор қилиниши мумкин:\n– солиқ қарзи тўлиқ ҳажмда бюджетга тўланганда (қопланганда);\n– Солиқ кодекснинг 107-моддасига мувофиқ мол-мулк гаровига алмаштирилганда;\n– солиқ органи қарори асосида хатланган мол-мулк бўйича солиқ қарзини мажбурий ундирувга қаратиш юзасидан суд ҳужжати ёки солиқ органи қарори асосида МИБ томонидан хатланганда;\n– Солиқ кодекснинг 11-бобида назарда тьутилган тартибда солиқ қарзини тўлаш муддати кечиктирилган ёки бўлиб-бўлиб тўлашга рухсат берилганда;\n– солиқ қарзи ҳисобдан чиқарилганда;\n– қарздор банкрот деб эътироф этилганда.


19:04 / 13.04.2017\n12 апрель куни кечқурун «Ўзбекистон» телеканали «Мулоқот ва манфаат» кўрсатувини эфирга узатди. Кўрсатув эфирга узатилишидан аввал ижтимоий тармоқларда етарлича реклама қилинди ва томоша қилинди. Ундан хабар топганларнинг аксарияти кўрсатувни кўриб, ижтимоий тармоқлар орқали фикрлар билдирилгани буни исботлаб турибди.\nБироқ, ижтимоий тармоқдаги фойдаланувчиларнинг катта қисми ушбу кўрсатувдан, унда айтилган гаплардан мутлақо қониқмаганликларини баён этишмоқда. Очиғи, ўзимга ҳам ёқмади.\nЧиндан ҳам, Ўзбекистон Республикаси президенти девони масъул ходими Зоир Эргашев бошловчилигида олиб борилган кўрсатув танқидий руҳда ўтиши кутилганида, саволларга мужмал жавоблар ва бажарилиши даргумон ваъдалар берилиб, одамларни хотиржам қилишга бир уриниш бўлди.\nКўрсатувда, асосан, президент виртуал қабулхонасига ёзилган айрим шикоятлар тилга олиб ўтилди ва уларга GM-Uzbekistan АЖ бош директори вазифасини бажарувчи Рустам Ражабов, GM-Uzbekistan АЖ маркетинг, савдо ва автосервис бошқармаси бошқарувчи директори Муҳиддин Султонов, «Ўзавтотеххизмат» МЧЖ бошқуруви раиси Ботирхўжа Сиддиқов, «Асака банк» АТБ департамент директор ўринбосари Фаррух Тулавов, Давлат рақобат қўмитаси бошқарма бошлиғи Дилшод Азимов, «Асакабанк» АТБ департамент директори Беҳзод Абдураҳмонов, GM-Uzbekistan АЖ юридик бошқармаси бошлиғи Нодир Дўстмуродов жавоб беришди.\nХалқимизни ташвишлантираётган айрим саволлар эфирда янграмади, бу саволларнинг жавоби нима бўлиши, мутасаддилар бунга қандай чора кўришлари очиқлигича қолиб кетди. Студияга ўзларини қизиқтираётган саволларни мутасаддиларга тўғридан-тўғри бериши мумкин бўлган мухлислар таклиф этилмаган, кўчаларда суратга туширилган эътирозлар эса ўта юзаки.\nМасалан, айрим энг арзон ва харидоргир автомобиллар нега АҚШ долларига сотилиши ҳақида умуман гапирилмади. Айтайлик, ойлигини йиғиб, «Матиз» олмоқчи бўлган ўқитувчи нақд долларни қаердан олиши керак? «Асака банк» вакиллари жавоб бериши керак бўлган савол. GM-Uzbekistan АЖ маркетинг, савдо ва автосервис бошқармаси бошқарувчи директори Муҳиддин Султонов Иккинчи Жаҳон уруши қатнашувчиларига имтиёзлар, хусусан автомашиналар навбатсиз берилишини айтиб ўтди (шунда ҳам «долларлик» машиналар сўмга бериладими йўқми — буниси очиқ қолди). Раҳмат! Хўп, қўшимча даромади бўлмаган бюджет ташкилоти вакиллари — ўқитувчилар ва шифокорларга ҳам қандайдир имтиёзлар тақдим этиш (майли, навбатсиз бериш бўлмасин) — машиналарни миллий валютада харид қилишга рухсат бериш борасида бирор ташаббусни илгари суриб чиқса бўлмайдими?\nПластик карточкага автомобиль харид қилиш масаласига «Асака банк» АТБ департамент директори Беҳзод Абдураҳмонов банклар томонидан ҳеч қандай чеклов ўрнатилмаганини айтиб ўтган эса-да, амалда ҳеч ҳам бундай эмас. Дилерларнинг ҳисоб рақами мавжуд бўлган исталган банкингизда синаб кўришингиз мумкин. Асло қучоқ очиб кутиб олишмайди. «Мумкин эмас!», деган қўрс жавобга дуч келасиз.\nОддий мисол: харидорлар тўлаган автомобилнинг 85 фоиз қийматига тенг пул 8–10 ойлаб GM-Uzbekistan махсус ҳисобрақамида туради. Бу миқдордаги пул банкда турганида қўшимча фоиз ишлаши ўша фоизлар автомобилнинг қолган 15 фоиз тўловини қоплаши мумкин. Ёки айтайлик, тадбиркор харидорларга 85 фоиз эмас, 15 фоиз олдиндан тўлаб, автомобилни банд қилиб қўйиш имконияти берилганида, автомобил чиққунга қадар 85 фоизни ўз бизнеси учун айлантириб, иқтисодиётимизга ҳисса қўшиш имконияти пайдо бўлар эди.\nБироқ харидорлардан пулларни ярим йиллаб олдиндан олиб қўйиб, кейин берилган машина эгасига ёқмаса, уни алмаштириб бериш ёки пулини қайтариб беришда дилерлар жуда сусткашликка йўл қўйишяпти. GM-Uzbekistan АЖ юридик бошқармаси бошлиғи Нодир Дўстмуродов харидорлар тўлаган пул GM-Uzbekistan махсус ҳисобрақамига келиб тушиши, маблағ дилерларда турмаслиги, шу сабабли уни эгасига қайтариш жуда мураккаб жараён эканлигини тан олди. Демак, мана шу йўналишда ҳам аниқ ечим топиш керак, харидорларнинг қўл-оёғини боғламасдан. Муаммо борлигини тан олиш — унинг ечилганини билдирмайди-ку?!\nЎзим ҳам бир неча бор машиналар нархининг кескин оширилишидан азият чекканларни, ҳатто ўша машинадан воз кечиб, нақд пулларда тўлаган пулларини пластик карточкага бўлса ҳам қайтариб олишда пойабзалининг пошнаси ейилган бир неча одамни шахсан танийман.\nКўрсатувда тилга олинган бошқа муаммо — автомобилларни кредит расмийлаштириб харид қилиш. «Асака банк» АТБ департамент директор ўринбосари Фаррух Тулавов масалани ўта мужмал тушунтирди. Аслида, вазият қандай бўлиши керак?\nАвтосалонлар ва дилерлик пунктлари машина харид қилиш учун шартномани тақдим этиши ва бошқаси билан мутлақо иши бўлмаслиги керак. Шартномани қўлга олган харидор, автомобиль суммасининг 25 фоизини банк омонатига тақдим этиши, банк эса ўша автомобилни кредит тўлови мобайнида гаровга олиб, машина учун тўловни автосалонга ўтказиб бериши лозим. Бўлди! Бутун дунёда 100 йилдан бери ишлаётган тизим. Бизда 20 йилдан буён ҳеч шуни ўринлата олишмаяпти.\nТомошабин сифатида, фақатгина Давлат рақобат қўмитаси бошқарма бошлиғи Дилшод Азимовнинг масала юзасидан берган атрофлича жавобларидан қониқдим, холос.\nХуллас, мутасаддиларнинг жавоблари ва халқнинг талабларидан келиб чиқиб, қуйидаги ислоҳотлар амалга оширилса нур устига нур бўлар эди:\n- Модомики юртимизда GM-Uzbekistan енгил автомобиль ишлаб чиқаришда монополист ҳисобланар экан, унга ўз тарифларини — автомашиналар учун нархларни оширишига фақат расмий инфляция кўрсаткичи доирасидагина рухсат бериш керак. Бутун дунёда монополияларга нисбатан талаб айнан мана шундай.\n- Машина нархи оширилган тақдирда, автомобиль қийматининг 50 фоизидан ортиқ қисмини (ҳозирги ҳолатда биласизки ёппасига 85 фоиз, билъакс шартнома тузиб ҳам ўтиришмайди) тўлаб қўйган истеъмолчиларга машина эски нархларда етказилиши керак. Бу ҳам айни пайтда бутун дунёда мавжуд бизнес амалиёти. Буни керак бўлса қонунчилик меъёри сифатида қабул қилиб қўйиш лозим.\n- Харидоргир ва камёб автомобиль русумлари бўйича шартномалар тарқатилишидан камида бир ой аввал бу ҳақда маълум қилиниши керак. Бу — юридик шахсларга сотиладиган машиналарга ҳам тааллуқли.\n- Етказиб бериш муддати 6 ой ва ундан кўп бўлган машиналар бўйича дастлабки тўлов 15 фоиз миқдорида белгиланиши лозим.\nКўрсатувда электрон навбат хақида гапирилди. Мана шу қулайликни зудлик билан ишга тушириш лозим. Расмий сайтми, мобил иловалардами — харидор ўз навбатининг яқинлашиб келаётганини бемалол кузата олсин. Бу тизимда коррупциянинг олдини олишга хизмат қилади.\nМақола сўнгида ўзим билан боғлиқ бир вазиятни тасвирлаб кетишга жазм қилдим.\nАвтомобилларини Ягона интерактив давлат хизматлари порталининг «Тадбиркорлик субъектлари эҳтиёжлари учун GM-Uzbekistan АЖ томонидан ишлаб чиқарилган автотранспорт воситаларини харид қилиш учун буюртма юбориш» хизматидан фойдаланиб, ўз корхонамга юк ташиш учун иккита «Дамас» ёки «Дамас-VAN» автомобилларини 2014 йилнинг 15 сентябрида буюртма қилган эдим. Орадан 3 кун ўтиб, «Самарқанд автотеххизмат» ОАЖ бошқарув раиси А.Атхамов портал орқали жавоб хати йўллаб, №338-339-навбатларга қўйилганимни билдириб ўтган эди.\nМана, учинчи йил кетаяпти, ҳозирча ҳеч ким "машиналарингиз келди, пулини тўлаб, олиб кетинг», деб қўнғироқ қилгани йўқ. Мен эса вилоятдаги «Самарқанд автотеххизмат» ОАЖ пул кўчириш йўли билан бир йилда 100тагина «Дамас» сотса керак, деган яхши гумонда ўзимни овутиб юрибман. Агар шу электрон навбатга туширилганида ва сайт орқали кузатиш имконияти бўлганида, ҳеч қандай шубҳа-гумонларга ўрин қолмас эди.\nЮқоридагилар, албатта, вазият ва кўрсатув ҳақидаги ўз шахсий фикрларим. Сиз нима деб ўйлайсиз?


Тўртинчи август куни Тошкентдан Истанбулга қўшимча чартер рейс амалга оширилади\n4 август куни Тошкент-Истанбул-Тошкент йўналишида репатриацион чартер рейсни амалга оширилади. Чиптани бугун соат 9:30дан бошлаб тўғридан тўғри навбатда туриш орқали харид қилиш мумкин.\nТОШКЕНТ, 3 авг — Sputnik. 4 август куни “Uzbekistan Airways” АЖ Тошкент-Истанбул-Тошкент йўналишида репатриацион чартер рейсни амалга оширади. Бу ҳақда компания матбуот хизмати хабар қилди.\nТошкент–Истанбул парвоз соат 09:40 да, қўниш соат 13:00 (маҳаллий вақт билан);\nИстанбул-Тошкент павроз соат 14:30да, қўниш соат 21:00 да (маҳаллий вақт билан).\nЧипталарни авиакомпания филиалининг марказий сотув офисидан (“Uzbekistan Airways Sales”) 3 август соат 9:30дан бошлаб тўғридан тўғри навбатда туриш орқали харид қилиш мумкин.\nЙўловчиларнинг шахсан ўзлари ҳужжатларининг асл нусхаси билан келишлари талаб этилади: Ўзбекистон фуқаролари учун паспорт ва учиш учун асос; хориж фуқаролари учун паспорт.\nКомпания тушунмовчиликларнинг олдини олиш мақсадида авиачипталар қўлга киритиш бўйича ўз хизматларини таклиф қилувчи шубҳали шахсларга мурожаат қилмасликни сўраган.


Мадуро: Трамп мени бутун дунёга машҳур қилди\n08:06 / 09.10.2017\nВенесуэла президенти Николас Мадуро унинг номини кўп марта тилга оладиган ўзининг америкалик ҳамкасби Дональд Трампга кинояли тарзда миннатдорлик билдирди. У бу ҳақда Россия, Беларусь ва Туркияга сафаридан қайтгандан кейин давлат телевидениеси эфирида айтди.\n"Трамп мени бутун дунёга машҳур қилди. Империя раҳбари менинг номимни тилга олмаган бирор кун йўқлиги шарафдир, бу мен ниманидир тўғри қилаётганимни англатади", деб айтди Мадуро давлат телевидениеси эфирида.\nМадуронинг айтишича, Трампнинг танқиди "уни дунёга машҳур одамга айлантирди".\n"У ҳар гал мени эслаганда, мен уларга янада кўпроқ ёқа бошлайман", деб қўшимча қилган Мадуро.\nМадуро "Трамп ўз зиммасига Венесуэла мухолифати раҳбари ваколатини олган" деб кесатиб ҳам қўйган.\nВенесуэла Николас Мадуро Дональд Трам


Яна бир эркин курашчимиз Жаҳон чемпионатининг финалига чиқди! / Olamsport.com\n29 июл 21:08\nЯна бир эркин курашчимиз Жаҳон чемпионатининг финалига чиқди!\nТеглар : Эркин курашБолгарияЎзбекистон\nБолгариянинг София шаҳрида спорт курашлари бўйича ўсмирлар ўртасида ўтказилаётган жаҳон чемпионатининг биринчи кунги баҳслари якунига етиб бормоқда.\nҚувонарлиси, ҳозиргина яна бир эркин курашчимиз жаҳон чемпионатининг финал беллашувида гиламга чиқиш ҳуқуқини қўлга киритди. -55 кг вазнда гиламга чиқаётган ўсмирлар Олимпиадаси ғолиби Умиджон Жалолов ярим финал баҳсида туркиялик Муҳаммад Каравусни 8:0 ҳисобида доғда қолдирди.\nИстеъдодли курашчимизнинг олтин медал учун баҳсдаги рақиби эронлик Маҳди Меҳрдод Вейси бўлади. Умид ва Маҳди шу кунгача ўзаро уч маротаба тўқнаш келишган бўлиб, барча беллашувларда ҳамюртимизнинг қўли баланд келган. Вейси ярим финалда АҚШ вакили Роберт Келли Ховарддан устун келди.\nМаълумот учун, Асрор Хўжамуродов қўл остида жаҳон чемпионатига ҳозирлик кўрган Умиджон Жалолов ярим финалга қадар канадалик Фотис Дэвид Пападопоулосни 10:0, қирғизистонлик Мирбек Сарабековни 10:0, ҳиндистонлик Аман Аманни 3:0 ҳисобида мағлуб этган эди.\nФинал ҳамда бронза медали учун кечадиган беллашувлар эртага ўтказилади.


Элёрнинг онаси Зулайҳо Расулованинг айтишича, 1 май куни кечқурун ўғлининг аҳволи оғирлашгани учун “Тез тиббий ёрдам” чақиришга мажбур бўлишган: “Скорий чақирдик. Улар боламни шифохонага олиб кетишди. Бир ҳафта касалхонада даволаниб чиқди”.\nОзодлик 38-мактаб директори Акмал Раҳмонов билан боғланганида у ўз ўқувчисини калтаклаганини инкор қилди: “Қўлимни ҳам теккизмаганман. Урган бўлсам, экспертиза чиқариб берсин”.


Янгиланган тартиб-таомил жорий этилмоқда, илгари амалда бўлган Низом ўз кучини йўқотди, деб ёзади Norma.\nЎрта махсус, касб-ҳунар, олий таълим олганлик тўғрисидаги дипломлар, шунингдек кадрлар малакасини ошириш ва уларни қайта тайёрлаш таълими олганлик тўғрисидаги ҳужжатларни тан олиш тўғрисидаги аризалар фақат Давлат хизматлари марказлари (ДХМ) ёки Ягона интерактив давлат хизматлари портали (ЯИДХП) орқали қабул қилинади. Хизмат – пуллик, йиғим миқдори 3 ЭКИҲни (1 сентябрдан – 3 БҲМ) ташкил этади. Тан олиш таомилини Таълим сифатини назорат қилиш давлат инспекцияси амалга оширади.\n• маълумотнома - умумий ўрта ва ўрта таълим олганлик тўғрисидаги ҳужжатни тан олиш тўғрисида;\n• гувоҳнома - ўрта махсус ва касб-ҳунар, шунингдек олий таълим олганлик, кадрларни қайта тайёрлаш ва малакасини ошириш таълими олганлик тўғрисидаги ҳужжатларни тан олиш ҳақида.\nҲужжат 26.07.2019 йилдан кучга кирди.\nДипломнинг даври ўтди. Танлов қаршисидаги ёшлар нималарни билиши керак?


Инфоурок / Начальные классы / Конспекты / Разработка на тему "Саводхонлик муборак"\nҚозоғистон Республикаси Билим ва Фан министрлиги\nЖанубий Қозоғистон Билим Бошқармаси Кентов шаҳар билим бериш бўлими\nМахмуд Қошғарий номли табиий фанлар йўналишидаги мактаб-лицей.\nҚарноқ 2015 йил.\nМавзу: Саводхонлик муборак!\nМақсад:Ўқувчиларнинг саводхонлигини намойиш қилиш,алифбедан олган билимларини умумлаштириш,ўқувчиларнинг Ватанга ,ота-оналарга ,устоз мураббийга\nБўлган меҳр-муҳаббат туйғуларини тарбиялаш,саҳна нутқи маданиятини ўргатиш.\nДарс тури: эрталик\nЖиҳози: шарлар,гуллар,деворий газета,мультипроекор.\nЎқувчилар қўшиқ садолари остида байрам кечасига кулиб кириб келади.Келажагимиз давомчиси бўлган жажжи болажонларимизни даврага таклиф этамиз!\nАссалом халқимизнинг энг улуғ сиймолари,\nАссалом юртимизнинг устоз меҳрибонлари.\nАссалом синфимизнинг доно ўғил – қизлари,\nАссалом эрталигимизнинг азиз меҳмонлари.\nХуш келибсиз илму-фаннинг сохиби давронлари,\nХуш келибсиз даврамизнинг энг азиз меҳмонлари.\nХуш келибсиз муаллимлар ҳамда мунис оналар,\nХуш келибсиз кечамизга барча азиз меҳмонлар.\nРухсат беринг бошламоққа саводхонлик байрамин,\nЎйин – кулги, қўшиқ билан хурсанд этайлик сизни!\nОлтин кузнинг биринчи кунида қувонч билан илм масканига қадам қўйган\nболажонларимиз. Бугун кумуш қиш қўйнида Алифбо сабоқларидан қониб,\nдиллари яшнаб, бўйлари ўсиб, орзиқа кутган “Саводхонлик муборак”\nтантанамизга хуш келибсиз!\nКўз ўнгимизда ўсиб.улғайишиб бораётган фарзандларимиз”Алифбе” даврини\nтугатиб,савод таълимига ўтишмоқчи.Азиз ота-оналар, сизлар болангизни илк бора мактабга олиб келганингизда оналарга ҳос ҳадик сираш билан болам ўқишни эплай олармикан деган ҳаёллар билан етаклаб келган эдингиз Саводхонлик байрами\nҳам қувончли, ҳам синовли байрам. Мана бугун сизлар ўз фарзандларингизни\nилк маротаба мактаб саҳнасида туриб зукколигини, билимдонлигини гувоҳи бўласиз.\nАввало, сизларни кириб келаётган янги йил байрами билан қутлаб, жисмингизни соғлик- саломатлик,қалбингизни эса иймон- эътиқод, меҳр-оқибат тарк этмасин .\nЯна бир бора хуш келибсизлар деймиз!\nТабрик сўзи: Мактабимиз директори: Акмурзин Адилбек Амангелдиевичга\nЎқув – тарбия иши бўйича директор ўринбосари:Асенова Жаннат Азамовнага\nБошланғич синф ўқув ишлари бўйича директор ўринбосари:Азизова Дилафруз опага.\nТарбия ишлари бўйича директор ўринбосари:Расаулова Озода опага.\nБугун катта тантана, Оқ сут берган оналар,\nСаводхонлик байрами. Меҳрибон бувижонлар.\nДоим бўлсин анъана, Қутлаймиз сизларни ҳам,\nБилимдонлик байрами. Саводхонлик муборак.\nМўъзижа шеърларга кўп Ўқувчилар бош эгар\nЎзини бахтли синар, Изингиз кўзга сурар\nУнга кирган ҳар инсон! Устозин барча қутлар,\nБугун бизнинг синфда жуда катта тантана,\nБилимини намойиш қилади ҳар бир бола.\nБолажонлар,соғ бўлсин, вақти доим чоғ бўлсин,\nҚўшиқ куйлар бор бўлсин, байрамингиз зўр бўлсин!\nҚўшиқ:”Учать в школе”\nОнаси: Қизалоғим,сенга мен атлас олиб берайми?\nҚизи: Йўқ-йўқ ,ойижон!\nОнаси: Чамандаги алвон ранг, гулдан териб берайми?\nҚизи: Йўқ, керакмас ойижон!\nОнаси: Нима бўлди айт қизим? Олақолгин ўйинчоқ.\nҚизи: Эй, мени севсангиз ойи, олиб беринг Алифбе!\nБахтли ота-оналар, ва ширинтой болалар.\nБугун катта тантана, унутилмас шодиёна.\nАлифбе тўйи билан сизларни табриклайман.\nБайрам шодлик муборак, саводхонлик муборак!\nҲамма: Раҳмат устоз опажон, миннатдормиз ҳар қачон.\nАлифбени ўргатган Билим бериб одобдан\nТўғри йўлни кўрсатган Ойу- юлдуз офтобдан\nЭлга меҳр уйғотиб Ташналигим қондирган\nБийрон- бийрон сўзлатган Биринчи ўқитувчим\nБиринчи ўқитувчим. Биринчи ўқитувчим\nРақс: Даврада ватанимиз поспонлари “Моряклар” ўйини.\nЎқитувчи: Бу байрам сабабкори, билимлар пойдевори.\nМаъноли ҳар бир сўзи, Алифбе қани ўзи?\nАлифбени чақирсак, баровар қарсак чалсак.\nҲамма: Алифбежон келақол,олқишлаймиз қулоқ сол\nКитобларнинг бобоси, йўл бошловчи донаси.\nАлифбе: Ассалому алайкум, азиз ота-оналар.\nВа қадрдон болалар, саводхонлик муборак.\nБайрам шодлик муборак, мен”Алифбе” китоби\nКелажакнинг офтоби,сенга билим берганман.\nДоим дўстинг бўлганман.\nҲамма: Раҳмат сенга, Алифбе! Раҳмат сенга Алифбе!\nШахзода: Чиндан қадрдон бўлдинг,сен Алифбе китобим.\nКўзга гўё нур бердинг, чарақлаган офтобим.\nЎқитувчим ҳижжалаб, барча харфни танитди.\nБилимимга сен сабаб, ўқий оламан энди\nА дан я гача сендан, ўқиб бўлдим билағон\nСенга дилдан ташаккур, унутмайман ҳеч қачон.\nСуғдиёна: Алифбени билиб олдим,энди навбат ўқишга.\nКитобимга дўст тутиниб,эга бўлдим”4” ва “5” га\nЗеҳним қўйиб, савоқ билан, жило бериб ҳарфларга\nТўғри аниқ кўчираман,ҳар бир сўзни дафтарга.\nҚийналмасдан такрор ўқиб,шеър.қўшиқлар ёд олиб.\nАлифбежон байрамини,ўтказамиз шодланиб.\nАлифбе: Мен энг тўнғич китобман,Алифбеман офтобман.\nСавод чиқардинг мендан,сўраб кўрайин сендан\nАлфабитда ҳарф нечта?\nҲамма: 35 та.\nАлифбе: Азиз болажонлар, яна нималарни ўргандингиз?\nСарвиноз: Чизиқчалар чизишни,ўқиш ва ёзишни.\nҲарфларинг 35 та, товушларинг 33 та.\nМалохат: Узун чизиқ, қисқа чизиқ, ёзувларим жуда қизиқ.\nАйлантириб О дейман,илмоқ илиб, А дейман.\nН О ёзиб, но дейман,Н ни қўшиб “НОН” дейман.\nАлифбе: Балли эй дили оқлар, фан билимига чанқоқлар\nМиннатдорман сизлардан, бахтли ўғил қизлардан.\nЯна саволга қалайсиз, қай товушлар биласиз?\nЖасмин: Товушлар унли ундош, бири кўзу бири қош.\nУнлилардир ўнта харф,бари тетик лўнда харф.\nУндошлардир қолгани,улар ҳам бўлинади.\nДона: Алифбени энди мен,ҳеч қийналмай ўқийман.\nУнли,ундош товушлардан,турли сўзлар тўқийман.\nСени тоза сақладик,рангли суратларинг бор.\nШеър ҳикоянг ўргандик,бизлар сиздан миннатдор.\nАлифбе: Раҳмат аҳил болалар,гуё қизил лолалар.\nНе дейсизлар баъзида,берсам сизга саволлар.\nБаҳор: Айта қолинг топамиз,жавобини айтамиз.\nАлифбе: Бир нарсаки қатма-қат,ҳар бир фандан гапирар.\nАгар чиндан дўст бўлсанг,Муродингга етказар.\nАлифбе: Сони унли товушлар сонига тенг,сўзда қанча унли бўлса шунча денг.\nҲамма: Буни ҳамма билади.Бу –бўғин.\nАлифбе: Тугал мазмунни билдирар,сўнгида нуқта бўлар.\nАлифбе: Офаринлар сизга бўлсин,зеҳнингизга офарин\nҚани ўйлангчи обдон,қайси ҳарфлар қадрдон\nБирин-кетин тикиб кўз,ҳарфлар айтмоқ сўз.\nТовушлар тилга кирсин.\nНазар: Ўнтамиз биз унутманг,баримиз оға-ини.\nБизда бор фақат овоз,ҳамма билсинда буни.\nО ва А биз қариндош,И ва Е эса сафдош.\nУ ва Ў ҳам бор яна,Ё ва Я сафда.\nБаримиз сўзда бош-қош.\nДилнура: Йигирма уч қадрдон,дейишар бизни ундош.\nОвоз шовқин рақс тушсак,қувнаймиз бўлиб қадрдон.\nҲар сўзда бор ўрнимиз,аввал, охир, жуфт ва тоқ.\nБиз маънога зеб берсак,бизда бор унли ўртоқ.\nЎқитувчи: Товушларни тариф этай,улар тилнинг заргари.\nШу боисдан алифбеда,жой олишибди бари.\nА. Асалари.ҳой ари,асил асал бер, ари.\nАсалингдан тузалсин,касал кетсин ,от нари.( Шахзат)\nБ. Балиқ сувда сузади,борлиқни у сезади.\nБақа каби вақиллаб,ўтмас куни лақиллаб. (Малохат)\nВ. Варрагим кўкка учар,Ватаним икўксин қучар.\nБаландга парвоз қилиб,бизга шодлик улашар. (Жасур)\nГ. Гулларга сув қуяр боғда, Гулбаҳорой ҳар тонг чоғда.\nГулларидир ранг-баранг, кўрмаганлар кўп доғда. (Дона)\nД. Денгизчи бўлай дер Даврон,дадасин қолдириб ҳайрон.\nДенгиз дельфинга тўлар, у одамга дўст бўлар. (Руслан)\nЕ. Елда елар елкан кема,елсиз сувда сузар дема.\nЕл бўлмаса бекор кема, ундан афзал сув чана.\nЁ. Ёнғоқ эккан бобомиз,ёнғоқни биз қоққанмиз.\nЁнғоқ чақиб ҳаммага,ёғдай бўлиб ёққанмиз. (Назар)\nЖ. Жўжаларим сап-сариқ,жуда чаққон,оқ, момиқ.\nЖип-жип қилиб сайрашар, кўнглимизни хушлашар.( Зилола)\nЗ. Зийрак отли итмни, този итлар кувлашар.\nТози итлар тезликда,зийрак билан дўстлашар.(Нурдаулет)\nИ. Инсон,ишонч, ирода,илиқ сўзлар дунёда.\nИлм, истак ҳам зиёда, изн берар у бунёда. (Айшабону)\nЙ. Йўл-йўл чопон устида,йўлбарс йўлни пойлар.\nЙўлида йўлиққанларни,йирик қорнига жойлар. (Мурод)\nК. Карамнинг кўйлагидир,қават-қават,беш қават.\nҚайнаса у қозонда,ширин бўлар ҳар овқат. (Жасмин)\nЛ. Лола қирда очилди,қирга алвон сочилди.\nЛола терган болалар, тезда уйга шошилди. ( Дилрух)\nМ. Мошвой отли мушугим,тонгда ювар тумшуғин.\nҚочиб қолар кўрса гар,Олапар номли кучугим. (Дилнура)\nН. Нок мевалар асали,нокнинг кўпдир асили.\nБоғда пишар осилиб, лампа дейсан мисоли. ( Шахзода)\nО. Олға учар оқ отим, отлар ичида отим.\nОламни тутар чанги, темир туёқ оқ отим. ( Н. Шахрияр )\nП. Пахта кийим демакдир, ипак олинар пилладан.\nҲар иккиси қимматли,қолишмайди тилладан. (М. Шахриёр)\nР. Раҳматжонга кўп киши, айтиб юрар кўп раҳмат.\nРаҳматжондир одобли, кўпни у қилар ҳурмат. ( Камрон)\nС. Сичқон сиғмас инига, ғалвир боғлар думига.\nРоса алдар мушукни, қарши қўйиб кучукни. ( Баҳор)\nТ. Тулпорларнинг туёғи,тоғнинг тошин кесади.\nТоғда ўсган тойчоқлар,тоққагина сиғади.(Элбек)\nУ. Улоқ.улоқ, шўх улоқ, ўтламоқда қорни тўқ.\nКенг яйловда ўйнайсан, ҳеч ташвиши йўқ улоқ. ( Сарвиноз)\nФ. Фермер бўлиб ўйнаймиз, фалсафа қилиб ўйнаймиз.\nФутболни ҳам қўймаймиз,финалда биз ўйнаймиз. (Суғдиёна)\nХ. Хонтахтанинг устида, хоккей ўйнар шўх Толиб.\nТолиббой ҳар ўйинда, ўзидан-ўзи келар ғолиб. ( Бегзот)\nЦ. Циркда ўйнаб қизиқчи,мотоцикл юргизди.\nЦилиндр кийган айиқ-чи, ҳаммани жойидан турғизди. (Эльвина)\nЧ. Чўққига чиқар эчким, уни тутолмас ҳеч ким.\nЧўчимай чайнар бутоқ, ёқмас ям- яшил ўтлоқ. ( Н. Шахрияр)\nШ. Шердир ҳайвонлар шоҳи, сояда ухлар гоҳи.\nШохдан баланд сакрайди, ўлжасин сезган чоғи. ( Сарвиноз)\nъ. Мактабда олиб таълим,Билимдон бўлди Салим.\nМаънолидир ҳар сўзи, барча ундан кўп рози. ( Суғдиёна)\nь. Лагерь – менинг қувончим, лагерь – менинг ишончим.\nУ ерда мен чиниқиб, ўйнаб келдим мириқиб. ( Бегзот)\nЭ. Электрнинг нурида , кўчалар тўлиб кетди.\nДон ортган машиналар, элеватор томон кетди. ( Баҳор)\nЮ. Югуриб юмронқозиқ, ўзига излар озиқ.\nСезса душман сасини, шу замон бўлар қозиқ. (Мурат)\nЯ. Яхши сўз – жон озиғи, ёмон сўз- бош қозиғи.\nЯхши сўз ёндан ўтар, ёмон сўз ёндан ўтар. ( Назар)\nЎ. Ўрик,олма, кўп маза, шафтоли ҳам кам эмас.\nҚалампир сал бемаса, уни ким аччиқ демас? (Жасмина)\nҚ. Қизил менинг қанотим, қирғовул мен бўламан.\nУйим тикон бўлса ҳам, уни яхши кўраман. (Шахзода)\nҒ. Ғалла бизнинг бойликдир, ғалла элга борликдир.\nҒалла билан чароғон, юртим бўлсин фаровон. (Дилнура)\nҲ. Ҳайда деҳқон ерингни, кенг далалар кўкарсин.\nСариқ, яшил ранг олиб, қир, адирлар гулласин. (Камрон)\nЎқитувчи: Алифбени олиб ёд, бугун ҳамма,ҳамма шод.\nАвжга чиқсин куй ялла,янграйверсин баралла.\nЭнди дўстлар даврамизни, янада кенг олайлик.\nМуҳаббату- меҳримизни,куй-қўшиққа солайлик.\nМалоҳат: Ҳаммамиз шод ва хурсанд, катта байрам биз учун.\nМиннатдормиз Алифбе, хайрлашамиз бугун.\nАлифбе: Бежирим болаларим, жон дилим лолаларим.\nНур сочдингиз дилимга, қувонч тўлди қалбимга.\nМени доим тоза тутган, ширин-шакар болалар.\nХайрлашаман сизга атаб, савод таълим китобим совға.\nТоза тутинг худди мендай, билим бўлсин мустаҳкам.\nЎқитувчи: Болалар, сизлар энди китобларни қийналмай ўқий оласизларми?\nЎқитувчи: Энди даврамизга Савод таълимини таклиф қиламиз.\nСавод таълими: Бахтли авлод болажонлар,сизга дилдан ассалом.\nИлмга чанқоқ укажонлар, сизга чексиз эҳтиром.\nШу бугундан киришамиз,сизлар билан дўст-иноқ.\nАка-ука тутинамиз,вақтларингиз бўлсин чоғ.\nКўп ҳикоя шеърларим бор,ўқиб бўлинг билимдон.\nАсло бўлманг беэътибор, борман хизматга тайёр.\nЭлбек: Очиб бир-бир саҳифанг, ўқийман ҳар сўзингни.\nСендан билим чироғи, очган менинг кўзимни.\nҚўшиқ: “ Онажон”\nЖавобсиз сўроқлар кўпдир дунёда,\nСавобдан гуноҳлар кўпдир дунёда.\nЕр юзин пиёда кезган чоғда ҳам,\nОтанг ва онангдан йўқдир зиёда.\nЎқитувчи: Азиз болалар .сизларга ўқиш,ёзиш билан бирга санаш.мисол, масалалар ечишда ҳамроҳ бўлган математика китобини даврага чақирамиз.\nМатематика: Ассалому алайкум, бахтли авлод болажонлар.\nМен математика китоби,менинг саҳифамни очгани.\nҚўшиш ва айиришни, тезроқ билгин болажон.\nЕчолмайман демагил,қийин бўлса масала.\nЯлқовларда бўлмайди.ишламоққа ҳафсала.\nМисолларни ечмоққа,сен доим тиришгин.\nЭплолмасанг илк марта, яна такрор киришгин.\nЎқитувчи: Даврани олсин сонлар, эшитайлик не деркан.\nТинглаб дилдан сўзларни,қувонайлик биз ҳам.\n0. Жуда пуч ҳам эмасман,ўйлагандек баъзилар.\nЎтсам сонлар ортига,кучим яққол сезилар. ( Дано)\nНолдан кейин тураман,чизғичингга қараб боқ.\nТартиб сонлар ичида,биринчиман эй ўртоқ. ( Камрон)\nҚоматимни кўргшанлар, қиёс этар оққушга\nМендан дир-дир титрайди,ихлоси йўқ ўқишга. (Малохат)\n3.Билимингни баҳолаб, ноилож қониқаман.\nҚачон ўтар тўртга деб, кўз тутиб толиқаман. ( М. Шахрияр)\n4.Тўнкарилган стулга,ўхшаб кетар бўй- бастим.\nОтим яхши тўртта ҳарф,беш менга яқин дўстим. (Индира)\n5.Рассом чизар ўхшатиб,юк кўтаргич илмоққа.\nМен муаллим совғаси, билимдон ҳар ўртоққа. (Руслон)\n6. Копток мисол қорнимни, соябонга оламан.\nБир,икки,уч ўзимга, тенг бўлина қоламан. (Нафиса)\n7. Бошга тутиб соябон, белбоғча боғлаганман.\nҲисоб-китобга дўстлар, ўзимни чоғлаганман. (Нурдаулет)


Автоҳалокатга учраган мотоциклчи ўляпман, деб ўйлаб видео орқали яқинлари билан видолашди\nДобавлено: 01.11.2016, 10:54\nАҚШнинг Техас штатидаги катта йўллардан бирида автоҳалокатга учраган мотоциклчи Кевин Дипенброк жон таслим қиляпман деб ўйлаб, дўстлари ва яқинлари билан видолашганини видеога олди, деб хабар берди “Lenta.ru” нашри.\nБу видео YouTube каналига жойлаштирилди, уни беш кун мобайнида 700 мингдан ортиқ фойдаланувчи томоша қилган. Роликда Дипенброк ерда ётган ҳолда яқинлари, дўстлари билан видолашаётганини телефонда видеога олган: “Болалар, мен сизларни яхши кўришимни айтишим керак. Қанчалар ахмоқ бўлганимни энди тушуняпман, мени кечиринглар...”, дейди у видеороликда.\nУни ЙТҲдан бир кун ўтгандан кейин топишган. Дипенброкнинг умуртқаси, қовурғалари 17 та жойдан синган, ўпкаси лат еган. Ёнида бўлган дўсти Филипп Полито эса автофалокат оқибатида ҳалок бўлган.\nЎЗБEКИСТОН ЭЛЧИХОНАСИНИНГ ВЛАДИМИРДАГИ ЙТҲДА ЖАБРЛАНГАНЛАРНИНГ АҲВОЛИ ТЎҒРИСИДА МАъЛУМОТИ\nТЕЗКОР ХАБАР. ВЛАДИМИР ВИЛОЯТИДАГИ ЙТҲДАН ЖАБРЛАНГАНЛАР ЮРТИМИЗГА ОЛИБ КЕЛИНДИ


24 ноябр 2020, Тошкент вақти: 12:16\nUzbek money trader\n“Такомиллаштириш”дан мақсад - валюта қора бозорини йўқотиш”\nБу - Тошкентдаги банклардан бирининг мутасаддиси Ориф Ҳошимовнинг фикри.\n- Давлат курси, давлат курси демайлик энди, Марказий банк курси юзага келган алтернатив курс ўртасидаги фарқни йўққа чиқариш учун қилинаëтга ҳатти-ҳаракатлар ҳаммаси, дейди Ориф Ҳошимов.\nЎзбекистон бошқарув тизимларида ишлаган иқтисодчи – эксперт Саодат Нишонова Ориф Ҳошимовнинг фикрига қўшилади.\nУнинг сўзларига кўра, Марказий банкнинг мақсади, бир томондан, расмий курс бўйича сотиладиган валюта чайқовидан фойда кўраётганлар пайини қирқиш бўлса, иккинчи томондан, “қора бозорни йўқ қилиш ва валютанинг расмий ва қора бозор курсларини яқинлаштиришга уринишдир”.\nОстонадаги Евроосиё университети доценти, асли ўзбекистонлик иқтисодчи олим Сапарбой Жубаев ҳам, ўзидан олдинги икки экспертникига ўхшаш фикрни айтди.\nЖубаевга кўра, шу пайтгача, Ўзбекистон ҳукумати наздида мамлакат валюта бозорида тартибсизлик ҳукмрон эди ва энди тартиб ўрнатмоқчи.\n- Тартибга солиш деганда мақсад мен бунақа тушунаман: давлатнинг расмий курси бор 1950 сўм 1 долларга. Кейин биржа курси бор, 3100-3700 биржада. Шу иккаласини давлат ушлаб туришга ҳаракат қилаяпти. Масалан халқнинг ҳожатига керак борлари, ҳожат қиладиган одамлар, чет элга чиқадиганлар 1950дан олиб, чет элга чиқиши керакда. Чет элдан келган одамлар, бизнинг муҳожирлар, чет элда ишлаëтганлар 1950дан, обменний пункт йўқ энди, банкка топшириб, сўмда олиши керак. Тартиб шу, дейди Сапарбой Жубаев.\nМарказий банк мақсади етиб бўладиган мақсадми?\nИқтисодчи олим Сапарбой Жубаевнинг фикрича, бир қарашда, агар Марказий банк чиндан ҳам расмий курс билан қора бозор курси орасидаги фарқни йўқ қилишни ўз олдига мақсад қилиб қўйган бўлса, буни, албатта, олқишлаш керак, чунки “валютанинг курслари фарқидан фойда топадиган одамлар йўқ бўлади”.\nЛекин, деб давом этади, иқтисодчи олим, бундай мақсадга маъмурий чоралар билан эришиб бўлмайди.\n“Марказий банк мақсади етиб бўладиган мақсадми?” деган саволга жавобан, банк мутасаддиси Ориф Ҳошимов дадил “Ҳа”, дея олмади.\n- Бу нарсани прогноз қилиш қийин ҳозирги кунда. Лекин кейинги кунда, охирги кунларда юз бераëтган спекулянтларга қарши кураш, валюта бўйича операцияларни Ўзбекистон республикаси ичига чекловларни амалга ошириш, бу бўйича назоратни кучайтириш ишлари кейинги уч-тўрт йил ичида натижа бераëтгандек. Лекин уни доимий равишда босим остида ушлаб туриш имконияти йўқ, дейди Ориф Ҳошимов.\nТошкентлик иқтисодчи - эксперт Саодат Нишонованинг қатъий ишонч билан айтишича, Марказий банк ўз олдига қўйган мақсад етиб бўладиган мақсад эмас, чунки,\n- Валютанинг расмий курси билан қора бозор курси ўртасидаги фарқ сабаби маъмурий усуллар билан ҳал қилинадиган ташкилий чораларда эмас. Валюта курси қай даражада бўлиши кераклиги иқтисодиётнинг фундаментал масалаларидан биридир, дейди у.\nҚора бозорни қувиш ўрнига расмий курсни “қўйиб” юборса бўлмайдими?\nИқтисодчи – эксперт Саодат Нишонованинг фикрича, шундай қилса бўларди. Лекин\n- Гап бундай чора қўлланилганидан сўнг юз берадиган девальвациянинг кимнинг манфаатига зид келиб қолишида. Бу ҳолатда сўмнинг қадри тушиб кетади ва бу биринчи навбатда давлат қарзини қайтаришни ўйлаши керак бўлган молия вазирлигига юк бўлиб тушади. Иккинчидан, бу валюта курслари фарқидан пул қиладиган, импорт билан шуғулланадиган гуруҳлар манфаатига зиддир. Бу гуруҳлар сиёсий жиҳатдан кучли ўйинчилардирки, уларнинг ўйинини тўхата оладиган бошқа бир сиёсий кучнинг ўзи йўқ, деди Саодат Нишонова.\nИқтисодчи олим Сапарбой Жубаев ҳам Саодат Нишонова тилга олган “гуруҳлар”га тўхталди.\n- Бошида гаплашдикку, бугунги курсдан ким фойда кўради? Бир корхоналар бор, масалан савдо корхонаси. Тасаввур қилинг юз миллионлаб алмаштиради пулини. 195 миллионига бир миллион доллар олади. Тушундингиз-а? 1 миллионлик товарини олиб келади. Эртага 195 миллионни сарфлаган савдо корхонаси 250 миллионлик қилиб чиқариб сотади. Чунки бу қора бозорда 250 миллион. Бир савдо қилганнинг ўзида, масалан бир ой дейлик, 35 фоиз рентабелност билан фойда кўради. Бунақа фойда дунëда йўқ.\nОзодлик: Бундан назорат қилаëтган давлат амалдорлари ҳам фойда кўради.\n- Энди шунақа деса бўлади. Амалдорларнинг ичида валютани конвертация қилишга қўли етадиганлари дейлик. Фақат обменний пунктдан топадиган ҳамма тушуниб турибдию. Ҳалиги опалар борар экан, улар олар экан, ҳеч кимни қўймас экан, улар шуни эртага қора бозорда сотар экан, у явно кўриниб турибди. Лекин уларнинг қисми жуда оз. Уни мен 10-15 фоиз деб айтишим мумкин. асосий қисм у ëқдан кетаяпти, дейди Сапарбой Жубаев.\nСапарбой Жубаевнинг сўнгги гаплари ҳукуматнинг валюта айирбошлашнинг янги тартиби жорий этилиши билан бир вақтда кучга кирган яна бир қарори замиридаги мантиқни тушунишга йўл очади.\nБарча преференциялар “гуруҳлар”гами?\nЎзбекистон Президенти Ислом Каримов 29 январ куни “Мамлакатнинг ўзида ишлаб чиқарилган маҳсулотлар рақобатбардошлигини янада ошириш ва товарларнинг мамлакатга ноқонуний олиб қирилишига қарши курашни кучайтиришнинг чора-тадбирлари тўғрисида”ги қарорни имзолади.\nБаъзи маълумотларга қараганда, бозоридаги кундалик истеъмол моллари — озиқ-овқат, кийим-кечак, ҳатто тиш чўткаю, кир ювиш пастасига қадар энг зарур маҳсулотларнинг 70 фоиздан ортиғи импорт товарлардан иборат бўлган Ўзбекистонда 29 январ кунги қарор бу йўналишдаги дастлабки ҳужжат эмас.\nҲукумат бундан 13 йил муқаддам – 2000 йили жисмоний шахсларга чет элдан товар ташиб сотишни тақиқлаб қўйган, ўшанда Ўзбекистон шаҳарлари кўчаларида каттароқ сумка билан юриш хавфли бўлиб қолган эди.\nКейинроқ – 2009 йили жисмоний шахслар учун импорт “эшиги” мутлақо торайди: ҳар бир киши чет элдан бож тўламай олиб кирадиган товарлар умумий қиймати 10 доллардан ортмаслиги керак.\nҲисоб-китоб хом эдими?\nЎзбекистон ҳукуматининг валюта бозорини “тартибга солиш”га қаратилган чоралари ва шу чоралар билан боғлиқ бошқа қарорлари, юмшоқроқ айтганда, пухта ўйланган қарорлар эканлигига мустақил экспертлар у ёқда турсин, эшиттиришимизда иштирок этаётган банк ходими Ориф Ҳошимов ҳам ишонмайди.\n- Қайсидир бир пайтга келгандан кейин бозор методларини ҳам қўллашга ўтишга тўғри келади. Курсни мувофиқлаштириш учун бозор йўллари дегани девалвация деганида. Бу бўйича на ҳукумат расмийсидан, на Марказий банк расмийсидан аниқ бир прогнозни ҳозирги кунда ололмайсиз. Вазиятга қараб иш тутилаяпти ўйлаб айтганда. Ҳар бир кейинги қадам вазиятнинг қандай ривожланаëтганидан келиб чиқиб қабул қилинаяпти. Ўша вариантларга қараб туриб банк муддат келганда, вақт келганда қисқа муддат ичида кўрамиз, балки бозор методлари ҳам ишга тушиб кетар, деди Тошкентдаги банклардан бирининг мутасаддиси Ориф Ҳошимов.


Қозоғистон Афғонистондаги қозоқ диаспорасини тарихий ватанига кўчириб келмоқчи\n26 май 2022, Тошкент вақти: 19:06\nҚозоғистон президенти Қасим-Жўмарт Тоқаев\nҚозоғистон Афғонистондан қозоқ диаспораси вакилларини қайтариш имкониятларини муҳокама қилмоқда. Бу ҳақда мамлакат президенти Қасим-Жўмарт Тоқаев 8 сентябрь куни хорижий давлатлар элчиларидан ишонч ёрлиқларини қабул қилиш маросимида маълум қилган.\n“Қозоғистон жорий муаммоларга ечим топиш мақсадида хорижий ҳамкорлари билан бирликда ҳаракат қилмоқда. Энг аввало биз ўз ватандошларимизни кўчириб келдик. Эндиликда Афғонистондан қозоқ диаспораси вакиллари – қондошларни қайтариш имкониятларини кўриб чиқяпмиз”, деган Тоқаев.\nТолиблар иқтидорга келганидан сўнг Афғонистоннинг турли вилоятларида истиқомат қилувчи қозоқ миллатига мансуб аҳоли Нур-Султонга мурожаат қилиб, уларни Қозоғистонга кўчириб кетишни илтимос қилган.\nШу ҳафта бошида Кобулда ўзларини афғон қозоқлари деб таништирган бир гуруҳ одам Қозоғистон консуллиги қабулига кира олмаётганидан шикоят қилган эди. Ундан аввалроқ эса Саманган вилоятида яшовчи бир неча оила Афғонистондан кўчириб кетишларини сўраб, Қозоғистон расмийларига мурожаат қилган.\nҚозоғистон Ташқи ишлар вазирлиги афғон қозоқларини уларнинг тарихий ватанларига репатриация қилиш ҳақидаги илтимослар кўриб чиқилишини, аммо бу масала тезда ҳал бўлмаслигини билдирган.\nРасмий маълумотларга кўра, Афғонистонда тахминан 200 нафар этник қозоқ яшайди. Бироқ Афғонистондаги диаспора вакиллари мамлакатда қозоқлар сони бундан анча кўплигини айтишмоқда.


Лоқайдликнинг чегараси қаерда? – Сурхон тонги\nБош саҳифа / Жамият / Лоқайдликнинг чегараси қаерда?\nЛоқайдликнинг чегараси қаерда?\nНоябр 7, 2017\tЖамият Изоҳ қолдириш 764 Кўрилди\nТаҳририятга Жарқўрғон туманидаги “Қумқишлоқ” маҳалла фуқаролар йиғинида истиқомат қилувчи фуқаролар Э.Мирзаев, Т.Ишқувватовлардан шикоят хати келиб тушди.\nУнда келтирилишича, газетамизнинг жорий йилнинг 19 августидаги, 41-сонида газетамиз мухбири Х.Тоғаймуродовнинг “Қумқишлоқ” МФЙида йиғилиб қолган маиший, ижтимойи-коммунал муаммолар ҳақидаги “Лоқайдлик” номли мақоласи чоп этилган бўлсада, мутасаддилар томонидан мавжуд муаммоларнинг ечими масаласида бирор-бир тайинли ишга ҳали-ҳамон қўл урилмаган. Чоп этилган мақолада маҳалла фуқаролар йиғинида фуқароларнинг газ баллонлар билан таъминланишидаги адолатсизликлар, тоза ичимлик суви муаммоси, маҳаллада рухсати бўлмасада алкаголь маҳсулотларини сотаётган дўкон фаолияти, мактабгача таълим муассасасидаги антисанитария ҳолат, хизмат кўрсатиш нуқталари йўқлиги қаламга олинган эди.\nЭ.Мирзаевнинг билдиришича, орадан вақт ўтсада қишлоқдаги оғриқли масалаларга ечим топиш юзасидан ҳеч бир амалий иш бўлмаган. Хўш, мақола чоп этилди. Унда ҳудуддаги мавжуд муаммоли масалалар қаламга олинган. Оммавий ахборот воситаси ўз вазифасини бажарди. Бироқ, Жарқўрғонлик мутасаддиларнинг ОАВга ва шу орқали халққа бўлган муносабатини мақолада акс эттирилган “Қумқишлоқ”даги оғриқли масалаларга панжа ортидан қараганлигидан англаш мумкин.\nХалқимизда “Тиш оғриғининг давоси омбир“ деган пурмаъно ҳикмат бор. “Қумқишлоқ”қа яна йўл оламиз.\nБекорчиликдан эмас, албатта. Жарқўрғонлик мутасаддиларнинг биз матбуотчилар ва халққа бўлган муносабатини яна бир бор кузатиш ҳамда ўрганиш мақсадида.\nМаҳалла идораси – маҳалланинг “ташриф қоғози”. Сувоқлари кўчган идорада чангдан униқиб кетган қоғозларга кўмилиб ўтирган котиб Абдумажид Туропов бизни истамайгина қарши олди. Доимгидек (аввалги мақолада ҳам таъкидланган эди.) Маҳалла раиси “иш билан” кетганлиги боис, А.Туропов бизни маҳалладаги мавжуд ҳолат билан яна бир бор таништиришни бошлайди. Қишлоқда ичимлик суви муаммоси борлигини олис-яқиндан сув идишларини кўтариб келаётган фуқароларнинг гап-сўзларидан англаш мумкин. Маҳаллада сув таъминлаш минораси ва қувурлари бўлсада, сув кўрмаганлигига анча замонлар бўлганлигини қуюқ занг босганлигидан ҳам билса бўлади.\nМаҳаллада жойлашган 30-мактабгача таълим муассасасининг куз-қиш мавсумига тайёргарлиги ҳам айтарли йўқ. Болажонларнинг кийимлари қуритиш учун қуёш иссиғига тартибсиз ёйиб қўйилгани, тушки уйқу палласи бўлганлиги сабабли, болаларнинг қалин кийимларда ухлаб ётганлиги, хоналардаги иситиш тизимларининг яроқсиз ҳолатда эканлигидан дарак беради. Тарбиячи ва ошпазларнинг махсус либосларда эмаслиги, ўз вазифаларини билмасликларини англатади.\nХоналардан бирида якка – ёлғиз ўтирган болакайни кўрдик. Шу хонадаги кроватда эса узун-узун хивичлар болажонларни “тарбиялаш”га тайёр ҳолатда турганлиги эса ҳар бир кишини эътиборини тортмасдан қолмайди.\nЎрта асрларда болаларга хат-савод танитишда, тарбиялашда жисмоний жазолаш йўлидан фойдаланганликларини китоблардан ўқиганмиз, фильмларда кўрганмиз. Аммо, оғриқли бўлсада бу каби ҳолат Жарқўрғон таълим тизимида ҳали ҳам мавжудлиги ҳар бир кишини ранжатмасдан қолмайди. Тарбиячининг изоҳлашича, яхшигина тобига келтирилган, ишлатилганида из қолдирмайдиган хивични “болалар ташқаридан олиб кириб қўйган”миш.\nТарбияланувчи Элбек исмли болакайнинг айтишича, боғча опалар баъзан болажонларни “уради”. Таълим-тарбия масканидан маълумот олиш, атрофлича ўрганиш учун қилаётган ҳаракатларимизга боғча ходималарининг бир қатор тўсқинликларидан ва маълумотларни яширишга уринишларидан ҳам шуни англаш мумкинки, бу манзилда қилиниши керак бўлган ишлар ҳали талайгина. Боғча мудирасини эса топиб бўлмади. ҳақиқатдан қўрқмайдиган кишининг ёлғондан қўрқишига ҳеч қандай асос йўқ. Президентимизнинг “Нодавлат таълим хизматлари кўрсатиш фаолиятини янада ривожлантириш чора-тадбирлари тўғрисида” ҳамда “Ўзбекистон Республикаси мактабгача таълим вазирлиги фаолиятини ташкил этиш тўғрисида”ги қарорлари қабул қилиниб, давлатимиз томонидан мактабгача таълим тизимини тубдан ислоҳ қилиш мақсадида кенг кўламли ишлар олиб борилаётган бир пайтда Жарқўрғонда келажагимиз эгаларига кўрсатилаётган бу каби “марҳамат”ларни қандай изоҳлаш мумкин?\nАзал-азалдан лоқайд, бепарво инсонлар ёвуз душманга тенглаштирилган. Душманнинг таҳдидидан ҳимояланиш чораларини излайсиз ва унга қарши тура оласиз. Лоқайд инсоннинг лоқайдлигидан юзага келадиган оғир фожеаларга эса чув тушиб қолганлигингизни сезмай ҳам қоласиз. Хўш, жарқўрғонлик мутасаддиларнинг, туман ҳокимлиги, маҳалла фуқаролар йиғини масъуллари, “Қумқишлоқ” маҳалласи аҳли ишониб овоз берган вилоят ва туман Кенгаши депутатларининг эътиборсизлиги, лоқайдлиги қачонгача давом этаркан?.\nҲудудда оғриқли масалаларга эътиборсизлик билан қараш ёки келажагимиз эгаларини хивич ёрдамида тарбиялашнинг “Жарқўрғонча” усулига қачон барҳам берилади?\nМутасаддилар бепарволикдан чарчашмаса, биз фуқаро мурожаатига қандай жавоб бўлганини кузатишдан, давлатимиз ва жамиятимиз ривожига тўсиқ бўладиган муаммоларни қаламга олишдан чарчамаймиз.\nОлдинги Томорқа — қўшимча даромад манбаи\nКейинги Фермернинг “ҳотамтой”лиги ортидаги муаммолар\nСпортчи бўлиш иштиёқи\nБанк — замонавий бинода\nВоҳада пахта толаси тўлиқ қайта ишланади


AҚШ ва Эрон уруш ёқасида. Қарама-қаршилик тафсилотлари\nAҚШ ва Эрон уруш ёқасида. Қарама-қаршилик...\n04.01.2020 11:03 0 4253\nAҚШ қуролли кучлари учувчисиз учиш аппаратларидан фойдаланиб, Сурия ва Ироқда жойлашган «Ҳизбуллоҳ» шиалар ҳаракати базаларига ҳаво зарбаларини берди. Aмерикаликларнинг таъкидлашича, уларнинг зарбалари 27 декабрь куни Киркук шаҳри яқинидаги Ироқ ҳарбий базасининг ўққа тутилишига жавоб.\nAмерикаликларнинг таъкидлашича, базани ўққа тутиш пайтида бир ёлланма ходим ҳалок бўлган, тўрт нафар америкалик аскар ва Ироқ хавфсизлик хизматининг икки ходими жароҳатланган.\n29 декабрь куни «Ҳизбуллоҳ» базаларига зарба берилгандан сўнг, шиа гуруҳлари Боғдоддаги AҚШ элчихонасига ҳужум қилишган. Аввалига элчихона биноси олдида митинг уюштирилган, сўнг бу митинг элчихонани қўриқлаётган AҚШ ҳарбий кучлари билан тўқнашувга айланган. AҚШ қўмондонлиги элчихонани ҳимоя қилиш учун қўшимча кучларни, шу жумладан, юз нафар денгиз пиёдалари ва жанговар вертолётларни юборади.\n3 январга ўтар кечаси AҚШ кучлари Бағдод аэропортига ракета зарбаси берди. Ушбу зарба натижасида Ислом инқилоби посбонлари корпусининг «Қудс» бўлинмаси раҳбари, эронлик генерал Қосим Сулаймоний ўлдирилди. AҚШ расмийлари Бағдоддаги AҚШ элчихонасига ҳужум уюштиришда айнан уни айблашган.\nЭрон расмийлари генерал Сулаймонийнинг ўлими учун AҚШдан қасос олинишини айтишмоқда.\nAҚШ ҳарбий кучлари юқори жанговар тайёргарлик ҳолатига ўтказилган.\nАҚШ президенти Доналд Трамп Флорида штатида бўлиб ўтган брифингда генерал Сулаймоний эҳтимолий урушни олдини олиш учун ўлдирилганини маълум қилди.\nAҚШ Олий қўмондони хорижий давлатнинг юқори мартабали ҳарбийсини суд ва терговсиз ўлдириш учун нима уни буйруқ беришга мажбур қилганини тушунтирди. Унинг қайд этишича, бу — урушнинг олдини олиш учун қилинган.\nУшбу суиқасд билан АҚШга «муқаррар ва даҳшатли» ҳужумларнинг олди олинганини айтган президент, ИШИД етакчиси Абу Бакр ал-Бағдодийнинг йўқ қилинишини ҳам эслатган. «Бу йиртқичларсиз дунё хавфсизроқ бўлади», деган Трамп.\nЭрон Ташқи ишлар вазири Муҳаммад Зариф эса Сулаймонийнинг ўлдирилишини теракт деб атади.\n«Эрон генерали Қосим Сулаймонийнинг ўлими Қўшма Штатлар томонидан амалга оширилган террор ҳужуми натижасидир», деган Муҳаммад Зариф БМТ бош котиби Антонио Гутереш билан телефон орқали суҳбати чоғида.\nГутереш, ўз навбатида, Вашингтоннинг хатти-ҳаракатларидан хавотир билдириб, бу ҳаракатлар минтақада кескинликнинг авж олишига олиб келишини билдирган.\nАҚШ Эрон Сулаймоний\nКоронавирус бугун, 11:12\nХориж бугун, 08:44\nХориж 26/05, 23:20\nАҚШда коронавирус қурбонлари сони 100 минг нафардан ошди\n«Ҳашар коронавирус инфекцияси олдини олиш учун ўтказилган» – Андижон вилояти ҳокимлиги икки ой ўтиб антиқа изоҳ берди


Arbuz.com форумининг бош саҳифаси.\nЎзини интернет форуми администратори, деб тақдим қилган Насим Мансуров форум эгалигини бошқа шахсга ўтказаётган ва унинг нормал фаолиятини йўлга йўқиш учун ундаги уч йирик бўлим – “Ўзбекистон: Муаммо ва ечимлар”, “Дин” ва “Қирғизистондаги фожеали воқеалар” номли бўлимларни олиб ташлашга қарор қилганини билдирган.\nШу кунларда Насим Мансуровнинг бу баёноти Arbuz.com интернет форуми иштирокчилари томонидан эътироз билан қарши олинмоқда ва бу билан Ўзбекистондаги анчагина жиддий ижтимоий-сиёсий масалалар устида эркин фикр билдириб келган ёш ўзбек зиёлиларнинг онлайн клубига айланган бу масканда цензура ўрнатилгани айтилмоқда.\nНасим Мансуровнинг Arbuz.com сайтига 6 феврал куни жойлаган инглиз тилидаги баёнотидан бир парча тақдим қиламиз:\n“Кейинги бир неча кун ичида бу форумга нима бўлганидан хавотир олган бўлсангиз, мен уни бир неча сабаблар билан, кўпроқ, Қирғизистондаги фожеали воқеаларга боғланиб баъзи форум иштирокчиларининг Ўзбекистон махфий хизматлари томонидан ҳибсга олингани боис ёпиб қўйдим. Қисқа қилиб айтганда, мен бу форумнинг бирор кишига муаммо яратишини хоҳламайман”, дейилади Насим Мансуровнинг Arbuz.com интернет форумида чоп этган баёнотида.\nЎзбек, рус ва инглиз тилларида сўзлашувчи зиёли ўзбек ёшлари орасида оммалашиб кетган форумлардан Arbuz.com администратори Насим Мансуров шахсига оид маълумот айнан шу сайтда деярли йўқ. Мансуровнинг шахсий веб саҳифасида унинг Ўзбекистон президенти томонидан таъсис этилган "Умид" жамғармаси орқали АҚШда таҳсил олгани ва ҳозирда оиласи билан Америкада яшаши ва профессионал даражадаги фотосуратчилик билан шуғулланиши айтилади.\nАйни сайтда¸ Қирғизистондаги қонли воқеалар ортидан Arbuz.com интернет форумида хайрия йиғиш компанияси бошлангани юзасидан форумчиларга мурожаати ҳам чоп этилган.\nНорасмий манбалардан олинган маълумотларга кўра, бу йигит АҚШдан туриб бу сайтни ташкил қилган ва оддийгина онлайн – гурунг сифатида иш бошлаган сайт кейинчалик Ўзбекистон ичкарисидан туриб ҳам жуда қизғин баҳсу-мунозара олиб бориладиган онлайн клубга айланган.\nҚирғизистондаги этник можаролардан сўнг эса форум иштирокчилари онлайн фаолиятдан бироз четга чиқиб, флэш-моб акциялар, хусусан, гуманитар ёрдамлар уюштирган.\nУшбу форумнинг ўзида чоп этилган маълумотларга кўра, улар Ўшдаги ўзбекларга қарийб 10 минг долларга яқин, баъзи манбаларга кўра эса бундан ҳам ортиқ миқдорда ёрдам уюштирган ва бу ёрдам қисқа фурсат ичида жуда уюшқоқлик билан йиғилган.\nБуни бир неча кун муқаддам Озодлик билан суҳбатлашган форум иштирокчиларидан бири Қурбон Абуҳолиқов ҳам айтган эди.\n- Форумчи йигитларни нега ҳибсга олишгани сабаблари ва қандай озод қилингани тафсилотлари менга маълум эмас. Аммо уларнинг шу форум орқали турли ижтимоий-сиёсий ва бошқа мавзуларда ўз фикрини эркин билдиргани бунга сабаб бўлиши мумкин. Бундан ташқари, улар ўзлари яшаб турган ҳудудларда гуруҳларга бирлашиб, учрашишар эди. Флэш-моблар уюштиришаётган эди ва бу кўпроқ гуманитар ёрдам тарқатишга қаратилган эди, дейди Қурбон Абдуҳолиқов.\nСуҳбатдошимиз фикрича, оддий блоггерларнинг интернет тармоғидан четга чиқиб, реал ҳаётда уюша бошлагани ва гуманитар ёрдам акциялари билан халқ орасига кира бошлагани Ўзбекистон ҳукуматини чўчитган асосий жиҳат бўлиши мумкин.\nАйни пайтда Насим Мансуровнинг ўзи ҳам 6 феврал кунги баёнотида бир неча форум иштирокчиси ҳибсга олингани айнан ўша гуманитар ёрдам акциялари билан боғлиқ бўлгани ҳақида ёзмоқда.\nҲали айтганимиздек, Насим Мансуровнинг бу баёноти Arbuz.com форуми фойдаланувчилари ўртасида тортишувга сабаб бўлмоқда.\nМасалан, ўзини Iydbek, деб таништирган форум иштирокчиси эса: “Диний бўлимимизни қайтариб беринглар! Фақат у ерга иккитагина грамотний модератор қуйсанглар булди, филт қилиб турарди”, деб шарҳ қолдирган.\nUrabukhara номи остида шарҳ қолдирган иштирокчи эса: “Ўзбекистон бўлимини олиб ташласангиз, бу ерга бизни кирадиган бошқа сабабимиз қолмайди-ку? Умумий хабарларни хабарларда шундоқ ҳам эшитамиз”, деб фикр билдирган.\nШунингдек, Низом Мансуровни бу қадамга Ўзбекистон махсус хизматлари мажбурламоқда, мазмунидаги шарҳлар ҳам кўзга ташланади. Айнан шу форум боис Насим Мансуровнинг Ўзбекистон махсус хизматлари томонидан таъқибга олингани ҳам айтилади.\nФорум иштирокчилари Мансуров баёнотига муносабат билдирилган баҳсда иштирок этган Kitayoza исмли иштирокчига жавобан қўйилган шарҳларда айнан унинг ҳибсга олингани айтилган¸ айни пайтда озодликка чиқарилгани ҳам олқишланган. Шунингдек, унинг айнан Arbuz.com форумида муқаддам бўлган “Дин” бўлимида фаол равишда билдириб келган фикрлари учун махсус хизматлари назоратига тушганига ишорат қилинган.\nБир неча кун муқаддам Озодлик суҳбатлашган арбузчи Қурбон Абдухолиқов ҳам шундай фаразни тилга олган эди.\nТахминлар кўп¸ аммо Озодлик боғланишга муваффақ бўлган форум иштирокчилари ҳам бу ҳақда очиқ-ойдин маълумот беришни истамаяпти.\nОзодликнинг форум администратори билан боғланиш уринишлари ҳам ҳозирча самарасиз қолмоқда.


Пресс релиз 20 мая 2021 год « “Sog'lom avlod uchun” ҲҚБХХФ сайти\n2021 йил 19 Mayда киритилган. Рукни: Янгиликлар 526 марта кўрилган.\nИжтимоий ҳимояга муҳтож аҳоли қатламига ёрдам бериш, ҳар томонлама қўллаб-қувватлаш, соғлом авлодни тарбиялаш борасидаги ишларда нафақат давлат ташкилотлари, балки нодавлат ташкилотларининг ҳам алохида ўрни бор. “Соғлом авлод учун” ҳалқаро хайрия фонди ҳам оналар ва болалар саломатлигини мустаҳкамлаш, кам таъминланган оилалардаги бемор болаларни ижтимоий ва тиббий жиҳатдан қўллаб-қувватлаш борасида муҳим ишларни амалга ошириб келмоқда. Шу мақсадда, Фонд томонидан бемор болаларни чет элдаги нуфузли клиникаларида даволаш махсус дастури ишлаб чиқилган.\nҲар қандай миллатнинг асосий бойлиги – оналар ва болалар саломатлигидар. Шундай экан, оналик ва болаликни муҳофаза қилиш миллат келажагини муҳофаза қилиш билан баробардир. Ўзбекистон Республикаси Президентининг ПҚ-4189 сонли “Ёшларни қўллаб-қувватлаш ва аҳоли саломатлигини мустаҳкамлаш йили” Давлат Дастури тўғрисидаги Қарори эса бошланган хайрли ишларни янада жадаллаштиришга сабаб бўлмоқда.\n2002 йилда “Соғлом авлод учун” халқаро ҳайрия фоди, Ўзбекистон Республикаси Соғлиқни сақлаш вазирлиги, Германиянинг “Фриеденсдорф Интернейшнл” халқаро ташкилоти билан уч томонлама ҳамкорлик битими имзоланган эди. Германиянинг “Фриеденсдорф Интернейшнл” халқаро ташкилоти 1967 йили ташкил топган бўлиб, дунёдаги 30 дан ортиқ давлатлар билан ўзаро хамкорлик қилади. Ҳамкорлик доирасида ривожланаётган мамлакатлардаги 12 ёшгача бўлган бемор ва ногирон болаларни даволаш ва реабилитация қилиш билан шуғулланадилар.\nФонд томонидан Германиянинг “Фриеденздорф Интенрнейшнл” халқаро ташкилоти билан ҳамкорлик доирасида ўтган давр мобайнида 400 га яқин бемор болалар Германия клиникаларига даволанишга юборилди. 2021 йилнинг 17 февраль куни 15 нафар даволанишни давом эттираётган болалардан 10 нафари соғломлаштирилиб юртимизга қайтган эди. Бугунги кунда 5 нафар ўзбекистонлик бемор болалар Германия клиникаларида даволанишни давом эттираётган эди.\nЖорий йилнинг 20 май куни соат 5.45да И.Каримов номли Тошкент халқаро аэропортидан 15 нафар бемор болалар Германия клиникаларига даволанишга юборилмоқда. Шу куни соат 20.40 да узоқ муддатли даволаниш курсларини ўтаган 3 нафар ўзбекистонлик бемор болалар юртимизга қайтиб келиши режалаштирилган. Жорий йилнинг 20 май куни соат 5.45да И.Каримов номли Тошкент халқаро аэропортидан 15 нафар бемор болалар Германия клиникаларига даволанишга юборилмоқда. Шу куни соат 20.40 да узоқ муддатли даволаниш курсларини ўтаган 3 нафар ўзбекистонлик бемор болалар юртимизга қайтиб келиши режалаштирилган.\n“Соғлом авлод учун ” фонди ана шундай хайрли ишларни ташкил этишида яқиндан ёрдам бераётган барча ҳомий ташкилотлар, оммавий ахборот воситалари ходимларига ўз миннатдорчилигини билдиради ва келажакдаги ҳамкорликка чорлайди.\n“Соғлом авлод учун” фонди Оналик ва болаликни муфҳофаза қилиш бўлими\nТел.233 89 49,


Россиянинг давлатга тегишли “Газпром” ширкати раҳбари Алексей Миллер, Беларус билан газ нархи борасида келиша олинмаётгани боис, Европалик мижозларини газни етказиб беришда муаммолар рўй бериши мумкинлигидан огоҳлантирди.\n18 январ 2021, Тошкент вақти: 22:46\n“Газпром” Беларус билан чегарадош европалик мижозларига газни тўлқ миқдорда ва шартномаларга кўра, таъминлашни тўхтатмайди. “Газпром” бугун ўзининг Литва, Польша ва Германиядаги ҳамкорларига газни етказиб берди ва Беларусга оид вазият ҳақида хат жўнатди”, - деди Миллер.\n“Газпром” Минск 1 январдан минг кубометр газ учун 105 АҚШ долларидан тўлашга кўнмаса, Беларусга газ оқиб борадиган қувур жумрагини беркитиб қўйишидан огоҳлантирди. Янги нарх шу пайтгача Беларус тўлаб келган нархдан икки баробарга кўпроқдир. Россия томони Беларус ўзининг давлатга тегишли “Белтрансгаз” ширкати акцияларининг 50 фоизини “Газпром” ҳисобига ўтказса, янги нарх арзонлаштирилиши мумкинлигини айтмоқда. Минск расмийлари 2007 йил учун газ нархи бўйича келишув янги йилгача имзоланмаса, “Газпром”нинг Беларус орқали ўтадиган қувурлардан фойдаланиши тўхтатилишини маълум қилди. Бундан ташқари, расмий Минск Беларусга газ етказиб бериш тўхтатиладиган тақдирда, Россиядан Европага газ оқиб ўтадиган қувурлардан газнинг тортиб олиниши билан таҳдид қилди. Миллер беларусни “бузғинчилик позициясини” эгаллаганликда айблади. “Газпром” Қорбобо эмаски, Беларусга Янги йил совғасини тақдим этса, деди Миллер.